Universiti sudah hilang roh, hilang arah

SABAN tahun apabila The QS World University Rankings dikeluarkan, sebahagian pemimpin institusi pengajian tinggi di negara kita mula gusar, nak menjawab institusi yang dipimpin berada di tahap mana? Nak jawab apa bila menteri tanya? Mulalah meroyan, mengarah sana sini, minta senaraikan penerbitan.

Dalam kepala otak kita hanya fikir untuk kekal kuasa dan jawatan. Langsung tidak terfikir soal pentingnya nilai ilmu dan kebijaksanaan untuk menjawab persoalan ranking. Tiada ertinya universiti ditubuhkan tanpa nilai manusiawi ini.

Tidak ada ertinya universiti, jika kebobrokan berlaku sana sini. Keadilan masih tidak dapat ditegakkan. Maksiat berleluasa. Kita masih bergaduh dalam usaha memerangi pandemik COVID-19, sedangkan di luar sana masih ramai yang kelaparan dan kehilangan kerja.

Pendek kata, universiti hari ini tidak lagi melahirkan ilmuan dan cendekiawan, tetapi melahirkan sarjana Scopus/ISI/Q1-Q4 dll. Inilah yang sangat dibanggakan.

Sangat teruja membawa artikel pendek ini, bertajuk “The Lost Soul of a University”. Tidak tahu daripada siapa, tetapi penuh dengan makna dan erti.

There was a time, being an academician was about research and publishing your work in a reputable journal. Then came in the companies that started this ranking business. They tied it to publication which is also owned by them. Suddenly it is not just about publication anymore. Journals became tiered just like ranking of universities. And universities had to pay a lot of money to buy the tiered list. Now you hear of universities paying people to cite their papers. What are we becoming? We are so caught up in this ranking game that we have lost sight of our true north. I was talking to an eminent Prof. Emeritus and we agreed that it is a scam. I just hope that the Ministry will have the will power to overcome this ranking game and look again at what constitutes a good university. That money spent on ranking should be better spent on research grants. Let us all not lose sight of our true north.
#ILOVEMYJOB

Bacalah sama buku Harry R. Lewis. 2006. Excellence Without A Soul: How a Great University Forgot Education. New York: Public Affairs

Selepas perginya sejarawan mendiang Prof Khoo Kay Kim, kita tidak bersedia dengan penggantinya. Siapa sejarawan seterusnya?

Siapakah pengganti Allahyarham Prof Haron Din perginya ulama tersohor ini? Begitu juga ilmuan dan cendekiawan bidang lain yang telah pergi, tak sempat saya rakamkan di sini.

Pendek kata, sebut sahaja nama figura ini, semua orang tahu, malah “satu dunia tahu”.

Cuba sebut pemimpin universiti yang ada hari ini, siapa tahu? Siapa kenal? Apa kehebatannya di luar kampus berhadapan dengan khalayak? Saya yakin, tiada jawapan.

Itu yang saya katakan, hari ini, kita melahirkan sarjana berindeks, konon berimpak tinggi. Tersenarai dalam Scopus/ISI/jurnal berindeks/Q1, Q2, Q3 dan sebagainya, bukannya ilmuan dan cendekiawan tersohor.

Paling zalim, ada beberapa sarjana kontrak yang tidak ada penerbitan berimpak tinggi, telah ditamatkan perkhidmatannya, kerana dikatakan tidak menyumbang kepada pembangunan universiti.

Kita pun tertanya-tanya hebat sangatkan sarjana berimpak tinggi ini?

Bila mengajar, pelajar tidur. Bila kita tanya apa erti kehidupan, ternganga, melopong. EQ dan SQ entah ke mana, harapkan IQ sahaja. Kerjanya seharian, menerbit sebanyak artikel untuk naik pangkat. Tidak hairan jika ada dalam kalangan akademik yang umur baharu awal 30 tahun sudah bergelar professor (JUSA C). Seterusnya mengejar JUSA B, JUSA A, danTurus.

Bukan salah mengejar pangkat, tetapi kena cermin diri. Buat muhasabah.

Saya dengar pemilihan bakal pengganti Naib Canselor, sebuah universiti tersohor, pun begitu rentaknya, yang dipilih dalam senarai adalah mereka yang dinilai berapa banyak penerbitan dalam jurnal berimpak tinggi. Sekali lagi kita terperangkap.

Cuba tanya, kenapa universiti-universiti besar, di negara-negara besar, yang tidak kurang langsung hebatnya, seperti di China dan India, tidak mahu terlibat dalam mengejar ranking? Jawapannya, China mempunyai sistem pengukuran kualiti universiti tersendiri mengikut aspirasi komunis mereka. Maka China hanya tumpu kepada EQ dan IQ dalam bidang sains dan pembangunan negara. Jadi ini menyebabkan universiti-universiti China tidak lagi menyertai pengukuran kualiti mengikut perspektif Barat seperti QS ranking dan TIMES Higher Education Ranking. Manakala India mempunyai pengukuran kualiti universiti tersendiri yang fokus kepada IQ, EQ, SQ dan jati diri India. Ini amat berlainan dengan pengukuran Barat. Matlamat kualiti pendidikan tinggi India adalah membangunkan jati diri, bangsa dan agama Hindu. (Iskandar Hasan Tan, 2020)

Berbeza dengan kita, seolah-olah ranking itulah tanda aras dalam menilai pencapaian dunia akademik. Jika tidak ada ranking seolah-olah kita gagal.

Sedar atau tidak, kita sedang menghasilkan robot-robot hanya pandai menulis. Ya, tidak dinafikan IQ mereka ini hebat, tetapi dari segi EQ dan SQ seolah-olah mereka ini telah mati.

Inilah robot-robot yang berjaya kita lahirkan hasil ciptaan barat, bukan ciptaan kita sendiri

Malah, di Barat pun tidak seekstrem ini. Ia hanya permainan segelintir Yahudi yang memperalatkan universiti untuk mendapat keuntungan. Sebab itu, negara yang sedar dan ada harga diri serta jati diri, seperti negara China, amat berhati-hati dalam permainan ranking ini. Sendiri mahu tahu, sendiri mahu faham.

Sepatutnya semua universiti berlumba-lumba mencari pengganti ilmuan dan cendekiawan hebat yang telah pergi. Malangnya, terjebak dalam permainan ranking.

Setiap tahun, The QS World University telah menyenaraikan kedudukan 1,000 universiti terbaik dunia berdasarkan enam kriteria iaitu penyelidikan, reputasi akademik, pengantarabangsaan, nisbah pelajar : pensyarah, kebolehpasaran graduan dan kapasiti pengajaran sesebuah universiti.
Boleh dikatakan kedudukan 10 universiti terbaik dunia, kekal milik universiti yang hampir sama.

Menurut Anuar Ahmad (2019), The QS World University Rankings dari sudut sejarahnya diwujudkan untuk tujuan persaingan perniagaan bagi universiti swasta. Misalnya, MIT, Stanford, Harvard dan Oxford semuanya universiti swasta. Ranking sangat penting dalam perniagaan mereka. Bagi tujuan pemasaran, perlu kedudukan universiti swasta diketahui oleh para ibu bapa yang sedang memilih universiti untuk anak-anak mereka.

Malangnya, universiti awam mula terikut-ikut dengan tipu daya ini, termasuk negara kita, yang begitu obses sekali. ‘Gila’ mengejar ranking ini, kerana itulah tanda aras menunjukkan kehebatannya untuk kekal berkuasa.

Pensyarah dipaksa meningkatkan jumlah penerbitan, bagi tujuan kenaikan pangkat, tanpa memperdulikan berapa orang yang membaca dan memanfaatkan penerbitan yang kononnya berimpak tinggi.

Akibatnya, sebahagian pensyarah muda yang turut ‘gila’ dengan kenaikan pangkat dan gelaran pun berlumba-lumba mengejarnya, tanpa berpaling untuk melihat nilai-nilai keinsanan. EQ dan SQ mereka, seolah-olah ke laut.

Puluhan juta ringgit dibelanjakan bagi tujuan ini. Bukan main seronok lagi pemimpin yang bergelar apabila kedudukan universiti mereka diumumkan antara terbaik dunia, khususnya di Asia.

Mereka ini tidak ubah seperti anak-anak yang menang dalam pertandingan ratu cantik sekolah. Mereka lupa matlamat dan falsafah sebenar kewujudan sesebuah universiti yang dipimpin.

Tidak ramai yang berfikir seperti Rektor UIA, Dzulkifli Abdul Razak (2020), UIA, yang begitu memahami makna ilmu (knowledge) dan kebijaksaan (wisdom)

The diversity of knowledge and wisdom from other world are ignored, which is an abysmal failure of university rankings

Mohammad Tariqur Rahman, turut sama bersetuju, the diversity of knowledge and wisdom is not evaluated by any university ranking

Kini, bukan rahsia lagi, sudah menjadi budaya, bila seseorang ahli akademik diminta (baca, arah dan bayar pun ada) supaya melakukan sitasi (citation) penerbitan sesama rakan universiti.

Paling meloyakan, melihat gelagat, sesama suami/isteri, menjadi pensyarah yang sama, duduk dalam universiti atau fakulti yang sama, saling masuk memasuk dan rujuk merujuk. Tujuan tidak lain supaya sama sama boleh naik pangkat dan mendapat gelaran. Hodoh sungguh orang sebegini. Paling sedih, ada kes yang turut dibawa ke mahkamah, kerana terlalu terlalu obsess bagi tujuan penerbitan, sehingga mengenepikan orang lain.

Universiti awam sudah menjadi pengikut setia permainan universiti swasta. Sepatutnya tidak begitu. Universiti awam seharusnya mempunyai mekanisme sendiri untuk mengukur tahap kualiti mereka. Bukan menggunakan kayu ukur universiti swasta. Universiti awam di Malaysia ditubuhkan adalah untuk pembangunan negara. Kita masih negara membangun. Kita perlukan universiti untuk memajukan masyarakat bukan sekadar mengejar kedudukan. (Anuar Ahmad 2019)

Apa guna penerbitan menggunung tinggi tapi kualiti hidup rakyat masih tidak berubah? Apa hebatnya penyelidikan dalam bidang pendidikan jika masih ramai kanak-kanak anak tercicir?

Apa faedahnya jurnal berimpak tinggi dalam pendidikan Islam, jika umat Islam masih terus bergelumang dengan masalah kebejatan sosial seperti dadah, seks bebas dan sebagainya?

Mengejar ranking sebagai matlamat akhir sebuah universiti juga tidak akan menyelesaikan isu rasuah dan ketidakadilan sosial dalam negara

Ahli akademik dengan ilmu yang tersemat di dada, perlu berani dan menjalankan peranan amar makruf nahi mungkar, bukan menjadi pondan, takut bersuara, kerana takut hilang jawatan, pangkat dan gelaran.

Keluarlah daripada kepompong kononnya seorang akademik hebat dengan lambakan penerbitan,
tetapi kaku dan bisu untuk berkata benar.

Kegilaan mengejar ranking sudah sebati dengan pemikiran pemimpin setiap universiti di Malaysia sehingga menyebabkan kita hilang fokus. Turunlah ke padang, lihat realiti sebenar. Apatah lagi ketika wabak COVID-19, melanda. Selami, apa kehendak rakyat sebenarnya.

Kepada semua pemimpin yang terlibat dalam pengajian tinggi, bertaubatlah. Kembali menghayati roh dan matlamat penubuhan sesebuah universiti. Apa ertinya, universiti kita hebat, tetapi perkara kecil seperti keceluparan ultra kiasu universiti pun kita tak mampu tangani. Apatah lagi untuk bercakap tentang isu-isu yang lebih besar seperti rasuah, jenayah kolar putih dan sebagainya.

Ingatlah, kerja kita terlalu banyak. Rakyat perlukan universiti awam untuk kita sama membantu mempertingkatkan kesejahteraan hidup mereka, melindungi mereka dari kezaliman, penganiayaan, penipuan serta membimbing mereka ke jalan benar dan diredhai. Apakah kita ada semua kelayakan tersebut?

Prof Dr Mohd Ridhuan Tee Abdullah


Wajarkah PBT mansuh sepenuhnya mesin bayaran parkir?

KUALA LUMPUR, 27 Safar 1442H, Khamis – Mulai 1 Oktober, warga kota perlu membuat pembayaran parkir menggunakan aplikasi mudah alih susulan pengumuman Dewan Bandaraya Kuala Lumpur (DBKL) untuk memansuhkan penggunaan mesin parkir di bahu-bahu jalan.

Susulan pengumuman itu, orang ramai boleh menggunakan aplikasi mudah alih dan e-dompet iaitu EZ Smart Park, Flexiparking, Wilayah Parking atau M-Cash bagi menggantikan penggunaan mesin yang berakhir pada 30 September lepas.

Dengan pelaksanaan itu, DBKL menjadi antara pihak berkuasa tempatan (PBT) yang terawal memansuhkan sepenuhnya pembayaran secara mesin dan beralih kepada gelombang digital yang dilihat memberi manfaat kepada semua pihak.

Selain menjimatkan masa, segala urusan harian seperti pembayaran bil, perbankan, pesanan makanan dalam talian menggunakan telefon pintar turut boleh dilakukan pada bila-bila masa dan di mana-mana sahaja.

Namun, pengumuman yang dibuat sehari sebelum pelaksanaan itu mengundang pelbagai reaksi warga kota, termasuk ada yang meminta supaya diberikan tempoh percubaan sebelum melaksanakan sepenuhnya kaedah pembayaran normal baharu itu.

Ada juga yang mengutarakan kebimbangan kepada golongan yang tiada telefon pintar dan tidak kurang juga yang mengeluh sebab perlu pasang pelbagai e-Wallet dalam telefon pintar.

Tidak ketinggalan, ramai yang mempersoalkan aplikasi ‘Jom Parking’ tiada dalam senarai aplikasi mudah alih DBKL sehinggakan ada yang buntu terhadap sistem ‘refunding’ kerana masih mempunyai baki akaun yang agak banyak.

(Aplikasi Jom Parking diperkenalkan beberapa tahun lepas bagi memudahkan pembayaran dalam talian untuk pengguna tempat letak kereta di bahu jalan yang dikendalikan oleh DBKL).

Malah, beberapa wakil rakyat di ibu kota dari DAP dan PKR turut meminta agar DBKL mempertimbang agar tidak mengenakan saman kepada pengguna tempat letak kereta bahu jalan dalam tempoh sebulan ini.

Dalam satu kenyataan bersama selepas pengumuman itu, mereka memaklumkan arahan terbaharu itu pasti memberi kesan kepada pengguna yang perlu bertukar daripada aplikasi lama kepada baharu, termasuk isu baki akaun Jom Parking yang perlu dipindahkan atau dipulangkan kepada pengguna.

‘Bagai cacing kepanasan’, begitulah reaksi terhadap pengumuman itu oleh kebanyakan warga kota yang hampir setiap hari memandu di dalam kesibukan kota dengan kesesakan lalu lintas seterusnya terpaksa berhadapan dengan isu parkir.

Dalam kesibukan berhempas pulas pergi dan balik dari tempat kerja serta kesukaran untuk mencari petak parkir kosong sebelum masuk ke pejabat, mesin parkir yang tidak berfungsi dan kurang mesra pengguna antara cabaran yang terpaksa dihadapi kebanyakan warga kota hampir setiap hari.

Apa tidaknya, penulis sendiri pernah banyak kali menghadapi situasi ini, apabila kesemua mesin pembayaran parkir rosak dan terpaksa menanggung surat saman yang dikeluarkan oleh anggota penguatkuasa akibat meninggalkan kenderaan di petak parkir tanpa bayaran.

Ramai warga kota yang merungut berhubung mesin pembayaran parkir yang tidak mesra pengguna apabila begitu sukarnya untuk menekan butangnya ataupun mesin yang hanya menerima duit syiling serta kad Touch n Go.

Malah, ada mesin pembayaran dibiarkan rosak tanpa dibaiki walaupun sudah berkali-kali aduan dibuat kepada PBT namun masih tidak diendahkan sehingga menimbulkan kemarahan warga kota apabila mereka diberi saman kompaun.

Selebriti Azwan Ali yang dikenali Diva AA, telah beberapa kali merungut kepada DBKL menerusi video media sosialnya apabila menghadapi situasi yang sama.

Ada sebabnya mengapa DBKL memansuhkan mesin parkir secara manual, selain terpaksa menanggung kos tinggi untuk membaiki dan menyelenggara mesin-mesin itu, ia secara tidak langsung memudahkan warga kota untuk membayar menerusi sistem pembayaran digital baharu.

Dengan pelaksanaan sistem pembayaran parkir secara digital itu yang semestinya memberi keselesaan untuk pembayaran parkir namun ia perlu dilaksanakan secara berperingkat-peringkat.

Kebanyakan PBT seperti Majlis Perbandaran Seremban, Majlis Bandaraya Melaka Bersejarah (MBMB) dan Majlis Perbandaran Sepang (MP Sepang) memperkenalkan pembayaran secara aplikasi dalam talian seminggu sebelum pelaksanaannya.

Walaupun pihak berkuasa tempatan mengumumkan akan melaksanakan sistem pembayaran aplikasi itu, namun pengguna terutama warga emas atau individu yang tidak mempunyai telefon pintar masih diberi pilihan untuk menggunakan mesin parkir ataupun kupon gores.

Tempoh seminggu itu juga diberi bagi memberi mereka masa untuk mempelajari penggunaan aplikasi pembayaran secara mudah alih yang baharu.

Pengguna perlu diberi pilihan untuk membayar tiket parkir dan pada masa yang sama diberi masa menyesuaikan diri dengan normal baharu dan membuat pembayaran menerusi aplikasi mudah alih.

Mungkin ada hikmah di sebalik penggunaan aplikasi mudah alih secara sepenuhnya oleh DBKL, jika ada yang berasa ia sangat membebankan, mereka boleh menaiki pengangkutan awam untuk pergi dan balik dari tempat kerja.

Ia bukan sahaja menjimatkan masa perjalanan warga kota, malah ia dapat mengurangkan jumlah pengeluaran karbon yang dikeluarkan oleh kenderaan persendirian lebih-lebih lagi apabila memandu dalam kesibukan ibu kota.

Kemudahan itu juga dilihat sangat mesra Orang Kelainan Upaya dan warga emas, selain tambang yang jauh lebih murah untuk golongan itu menaiki pengangkutan awam.

Lagipun, inisiatif kerajaan memperkenalkan pas perjalanan RM30 sebulan sejak Jun lepas menerusi program MY30 turut menggalakkan warga kota menggunakan pengangkutan awam tanpa had sehingga Disember ini, sekali gus meringankan beban mereka.

Kerjasama antara DBKL dan Kerajaan Metropolitan Tokyo (TMG) dalam mencapai sasaran di bawah Pelan Induk Masyarakat Rendah Karbon Kuala Lumpur 2030 yang termeterai pada Oktober 2019 dilihat dapat dilaksanakan sekiranya warga kota memilih untuk menaiki kenderaan awam, berjalan atau berbasikal di sekitar ibu kota.

Oleh itu, kaedah alternatif bagi mereka yang tiada telefon pintar ataupun berasa sukar untuk menggunakan aplikasi pembayaran parkir adalah memanfaatkan kemudahan pengangkutan awam di sekitar ibu kota bagi mengurangkan kesesakan seterusnya menjimatkan masa perjalanan.

Sementara itu, mengenai isu keselamatan tempat letak kereta di Kuala Lumpur, DBKL harus menyingkirkan ulat parkir yang mengutip bayaran untuk meletak kenderaan daripada pemandu kenderaan pada waktu siang atau malam.

Tidak ada papan tanda atau meter tempat letak kereta untuk menunjukkan sama ada tempat letak kereta itu milik peribadi atau awam dan pemandu kenderaan diminta untuk menganggap bahawa ulat parkir itu dilantik oleh DBKL untuk memungut bayaran tempat letak kereta.

Ketiadaan kamera litar tertutup di tempat letak kenderaan awam juga mengundang penjenayah dan perompak menyamun pemandu kenderaan yang meletakkan kenderaan mereka di sana.

Adalah wajar sekiranya PBT terutamanya DBKL mempertimbang untuk memasang lebih banyak CCTV di parkir-parkir awam kendaliannya, terutamanya di kawasan gelap dan belakang lorong. – Bernama


108,757 saman tertunggak libatkan warga Singapura

BANGI, 5 Ramadan 1443H, Khamis – Polis Diraja Malaysia (PDRM) merekodkan sebanyak 108,757 saman tertunggak membabitkan pelbagai kesalahan trafik dilakukan oleh warga Singapura bagi tempoh 2016 hingga 2021.

Pengarah Jabatan Siasatan dan Penguatkuasaan Trafik (JSPT) Bukit Aman, Datuk Mat Kasim Karim berkata, daripada jumlah itu sebanyak 21,452 saman trafik belum dijelaskan pada 2016, sebanyak 19,275 saman (2017) dan 30,946 saman (2018).

Malah, pada 2019 sebanyak 24,846 saman tertunggak direkodkan, sebanyak 12,128 saman (2020) dan 110 saman (2021).

“Kesemua saman yang telah dikeluarkan melibatkan pelbagai kesalahan lalu lintas antaranya memandu melebihi had laju, memotong barisan, mengabaikan isyarat lalu lintas dan tidak memakai tali pinggang keledar, penggunaan nombor pendaftaran tidak mengikut peraturan atau spesifikasi, terlibat kemalangan jalan raya, halangan lalu lintas serta kesalahan lampu brek dan sebagainya.

“Warga Singapura yang mempunyai saman tertunggak dan telah dikeluarkan waran tangkap boleh dihalang untuk memasuki atau keluar dari negara ini dan pesalah trafik berkenaan juga boleh ditahan dan dituduh di mahkamah dalam tempoh segera,” katanya dalam kenyataan, hari ini.

Mat Kasim, bagaimanapun menyangkal dakwaan kononnya berlaku kelemahan penguatkuasaan terhadap warga republik tersebut sebaliknya menegaskan JSPT sentiasa mengadakan Operasi Saman Tertunggak Warganegara Asing (OSTWA) bagi mengambil tindakan terhadap mana-mana pesalah trafik.

“Saman tertunggak ini juga terkait dengan kegagalan untuk menyerahkan notis saman kepada pesalah trafik kerana tidak mempunyai alamat bagi membolehkan saman berkenaan diposkan kepada mereka.

“Terdapat juga kemungkinan kenderaan disaman sudah dilupuskan kerana sudah cukup tempoh lima tahun berdasarkan undang-undang negara itu,” katanya.

Pada masa sama, beliau mengalu-alukan pelaksanaan pendaftaran kenderaan warga Singapura oleh Jabatan Pengangkutan Jalan (JPJ) melalui sistem kutipan Caj Jalan (RC) dan rekod Permit Masuk Kenderaan (VEP) yang berkuat kuasa di pintu masuk sempadan negara tidak lama lagi.

Katanya, berdasarkan sistem berkenaan, ia membolehkan polis mendapatkan maklumat pesalah trafik bagi tujuan menyerahkan notis saman.


Isu Palestin: PM terima panggilan telefon pemimpin Hamas

KUALA LUMPUR, 4 Syawal 1442H, – Perdana Menteri Tan Sri Muhyiddin Yassin berkata Ketua Biro Politik Hamas Ismail Haniyeh yang berada di Semenanjung Gaza menghubungi beliau semalam, memaklumkan mengenai situasi semasa di Palestin.

Muhyiddin berkata beliau amat terkesan mendengar perkhabaran daripada pemimpin Hamas itu berhubung keadaan masyarakat Islam di Palestin, khususnya Semenanjung Gaza, yang amat menyedihkan serta menyayat hati.

“Saya menzahirkan ucapan takziah dan dukacita bagi pihak seluruh rakyat Malaysia atas kehilangan nyawa serta kecederaan yang dialami rakyat Palestin akibat serangan ganas rejim Israel,” katanya dalam hantaran menerusi laman Facebook rasmi beliau hari ini.

Dalam perbualan telefon itu, Muhyiddin berkata Ismail sangat menghargai keprihatinan rakyat Malaysia terhadap penderitaan rakyat Palestin dan berterima kasih atas bantuan berterusan yang diberikan.

Perdana Menteri turut menegaskan pendirian serta usaha telah dan sedang diambil Malaysia dalam memperjuangkan hak rakyat Palestin tatkala menghadapi detik sukar itu.

Beliau turut mengulangi komitmen Malaysia dalam mencari jalan untuk menghulurkan bantuan sewajarnya bagi membantu meringankan kesukaran rakyat Palestin.

Muhyiddin turut berkongsi keprihatinan dan inisiatif dilakukan badan bukan kerajaan di Malaysia serta rakyat Malaysia yang kini giat menganjurkan bantuan kemanusiaan serta bersolidariti dalam menyokong perjuangan rakyat Palestin pada waktu mencabar ini.

Semalam dalam perutusan khasnya mengenai isu Palestin, Muhyiddin menyatakan Malaysia dukacita dan kesal dengan ketidakmampuan Majlis Keselamatan Pertubuhan Bangsa-Bangsa Bersatu (PBB) menghentikan serta-merta kekejaman Israel ke atas Palestin yang merupakan satu jenayah perang menyalahi Konvensyen Keempat Geneva 1949.

Dilaporkan pencerobohan dan serangan rejim zionis Israel ke atas rakyat Palestin kali ini bermula dengan serangan di Masjid al-Aqsa sejak 7 Mei lepas diikuti serangan udara di Semenanjung Gaza sejak Isnin lalu, yang mana hingga kini dilaporkan lebih 100 rakyat Palestin terkorban manakala beratus-ratus lagi cedera. – Bernama


Jangan cuba jadikan masalah kebun haram isu kaum

BANGI, 13 Muharram 1442H, Selasa – Masalah kebun durian haram di Raub, Pahang dikhuatiri menjadi isu perkauman yang besar sekiranya tidak dipantau pihak berkuasa.

Pada 1 Ogos lalu, kerajaan Pahang memulakan tindakan tegas ke atas pekebun durian di Raub yang mengusahakan tanaman secara haram di kawasan tanah bukan milik mereka.

Tindakan dilakukan selepas kerajaan negeri mengalami kerugian kira-kira RM30 juta dalam tempoh 10 tahun melalui hasil cukai tanah dari kebun haram termasuk di kawasan hutan simpan.

Antara kawasan dusun durian yang terlibat adalah Hutan Simpan Gunung Benom, sekitar Sungai Ruan, Sungai Chalit serta Tranum dan Tras.

Mengulas perkara itu, Pengasas Gabungan Peguam Malaysia (MLC), Lukman Sheriff Alias berkata, beliau difahamkan media vernakular memainkan isu berkenaan sebagai sentimen besar sedangkan ia isu persendirian dan melibatkan urusan negeri.

Katanya, satu pihak adalah pengusaha kebun durian yang telah melakukan perniagaan secara haram, sementara satu lagi melibatkan syarikat berkait dengan pihak istana.

“… Selain dari isu utama pengusahaan perniagaan secara haram, perbalahan pokok lain adalah berkenaan terma komersial levi dan penjualan balik.

“Terdapat juga soalan kenapa hak milik diberi kepada RPDP (Royal Pahang Durian Produce). Cuma kita kena sedia maklum pemberian tanah adalah budi bicara negeri di bawah undang-undang,” katanya dalam satu kenyataan di Facebook, hari ini.

Enggan mengulas lanjut mengenai terma komersial, beliau berkata, setakat ini tidak kelihatan kelibat parti politik dalam perniagaan itu.

“Wallahualam. Cuma setakat ini DAP gayanya menjadi juara isu ini.

“Saya harap isu ini tidak sepatutnya menjadi isu perkauman. Tiada ‘siege mindset’ patut berlaku sebab syarikat itu sendiri majoritinya bukan Melayu dan muslim,” katanya.


Malaysia tidak terburu-buru beli vaksin COVID-19

PUTRAJAYA, 15 Muharram 1442H, Khamis – Malaysia tidak mahu terburu-buru dalam pembelian vaksin COVID-19 kerana ia mahu memastikan terlebih dahulu bahawa vaksin berkenaan benar-benar berkesan dan selamat digunakan.

Menteri Kesihatan Datuk Seri Dr Adham Baba buat masa ini kerajaan masih menunggu negara pengeluar vaksin menjalankan ujian klinikal yang melibatkan tiga fasa, dengan fasa terakhir adalah ujian ke atas manusia.

“Kita tunggu negara yang buat ujian klinikal seperti China yang membuat ujian di Emiriah Arab Bersatu dan Brazil. Rusia pula belum pun sampai tahap ujian klinikal ketiga,” katanya ketika ditanya mengenai perkembangan pembelian vaksin COVID-19 oleh kerajaan susulan laporan sesetengah negara telah memulakan proses diplomasi bagi pembelian vaksin berkenaan.

Beliau yang ditemui pemberita selepas melancarkan Sambutan Hari Keselamatan Makanan Sedunia 2020 di sini hari ini, berkata kerajaan belum mula membeli vaksin dan masih menggunakan diplomasi sains serta akses kepada negara yang boleh mengeluarkan vaksin berkenaan.

“Kementerian Kesihatan (KKM) sentiasa berhubung dengan pihak pengeluar vaksin dan negara-negara yang sedang membangunkam vaksin berkenaan,” katanya.

Mengenai saringan COVID-19 di pasar-pasar awam, Dr Adham berkata KKM telah membuat saringan terhadap peniaga di 464 pasar di seluruh negara yang melibatkan 36,919 sampel (swab) dengan 287 (0.8 peratus) daripadanya didapati positif COVID-19.

“Saya hendak maklumkan pemeriksaan di pasar awam dilaksanakan berterusan kerana ini tempat sesak dan sempit. Kita tidak mahu ada kes COVID-19 di pasar,” kata Dr Adham. – Bernama


Ismail Sabri perlu berkeras, tak perlu tunduk desakan percepat PRU15

Oleh Ainul Illia Meor Suzurudin

BANGI, 2 Zulkaedah 1443H, Khamis – Walaupun tekanan dan desakan semakin kuat supaya Pilihan Raya Umum ke-15 (PRU15) diadakan masa terdekat, keputusan Datuk Seri Ismail Sabri Ismail Yaakob menjadi penentu.

Sekiranya Perdana Menteri teguh dengan pendirian enggan mengadakan pilihan raya secepat mungkin, maka hasrat tersirat Barisan Nasional-UMNO tidak akan tercapai.

Menegaskan pandangan itu,  penganalisis politik, Prof Dr Ahmad Atory Hussain percaya UMNO sedang mengambil kesempatan dengan ketidakstabilan negara ketika ini.

Mereka makin terdesak apabila Pengerusi Lembaga Penasihat Barisan Nasional (BN) Datuk Seri Najib Razak dan Presiden UMNO, Datuk Seri Ahmad Zahid Hamidi berdepan kes mahkamah.

“Mereka membuat tekanan kepada Ismail supaya adakan cepat PRU, supaya BN menang dan bila menang mereka akan bersorak dengan harapan dapat selesaikan kes mahkamah.

“Tapi kenyataannya – PM agak enggan mengadakan pilihan raya kadar segera. Dengan harga barang naik, keadaan ekonomi, inflasi, masalah musim tidak menentu, keadaan perang Ukraine yang menyebabkan import mahal, barang mahal.

“Dia (Ismail Sabri) nak cuba menyelesaikan krisis ekonomi. Jadi padanya pilihan raya lambat lagi. Setahun lebih lagi. Agak merugikan untuknya jika diadakan pilihan raya sekarang,” katanya ketika dihubungi Ismaweb.net, hari ini.

Tambahan pula, katanya, Ismail Sabri tidak mendapat jaminan daripada UMNO mengenai kedudukannya selepas PRU15.

“Jaminan daripada UMNO itu sangat longgar. Tidak ada hitam putih dia akan menjadi PM selepas pilihan raya.

“Kalau ada jaminan daripada pihak UMNO, saya rasa hari ini juga dia boleh isytiharkan pembubaran Parlimen. Itulah sebenarnya. Tiada jaminan. Hanya majlis tertinggi mencadangkan. Kalau setakat cadangan, tidak meyakinkan,” katanya.

Dalam pada itu, beliau berpandangan, Ismail Sabri tidak akan terikut dengan desakan UMNO kerana merasakan ada kekuatan disokong oleh Perikatan Nasional (PN) – Bersatu, PAS, Gerakan.

Prof Ahmad Atory berkata, kemungkinan UMNO terlupa terbentuknya Kerajaan Persekutuan ini daripada hasil kerjasama kuat Perikatan Nasional (PN).

“Mereka lupa. Mereka ingat mereka dominan. Berdirinya Ismail Sabri di jawatan sekarang itu kerana hasil kerjasama kuat PN. Kalau tidak dia tak jadi Perdana Menteri. UMNO seolah lupa. Saya melihat begitu.

“Walaupun tekanan cukup kuat terhadap Ismail Sabri, kemungkinan besar kalau dia kekal dengan sikap bertegas. Dia akan kekal,” katanya.

Pun begitu, katanya, tidak dinafikan keengganan mengadakan PRU mungkin akan menyebabkan Ismail Sabri dikenakan tindakan disiplin oleh parti.

“Walaupun demikian, saya rasa tindakan itu tidak memberi kesan kepada jawatan Perdana Menteri. Asalkan dia mendapat sokongan Ahli Parlimen.

“Sokongan dia bukan daripada UMNO sahaja. Kalau UMNO tarik diri pun ada 34 kerusi. Ismail Sabri boleh minta tolong Anwar Ibrahim, Warisan, DAP, kalau betul-betul mereka (BN-UMNO) cuba nak jatuhkannya,” katanya.


Selesai isu hak milik tanah peneroka keutamaan KESEDAR

BACHOK, 1 Safar 1442H, Sabtu – Lembaga Kemajuan Kelantan Selatan (KESEDAR) di bawah pentadbiran kerajaan Perikatan Nasional, komited untuk menyelesaikan isu hak milik tanah yang dihadapi lebih 2,200 peneroka di Kelantan, kata Pengerusinya Nik Mohamad Abduh Nik Abdul Aziz.

Beliau berkata perkara berkenaan menjadi keutamaan KESEDAR dan kerajaan, kerana peneroka sewajarnya diberi hak milik atas tanah tertentu, selepas menerokanya sejak beberapa tahun lamanya.

Beliau yang juga Ahli Parlimen Bachok berkata, penyelesaian kepada isu berkenaan merupakan hasrat sebenar golongan peneroka, yang membabitkan empat jajahan iaitu Gua Musang, Tanah Merah, Jeli dan Kuala Krai.

“Ada beberapa perkara tergantung, saya bersama dengan kerajaan negeri dan persekutuan akan cuba menyelesaikannya.

“Namun, ini mendorong semangat saya untuk menyelesaikannya dengan mengadakan perbincangan dengan kerajaan negeri dan persekutuan, dan hasilnya sangat positif apabila proses mengenainya sedang berjalan sekarang,” katanya kepada pemberita selepas merasmikan Pertandingan Betta di Pantai Irama di sini, hari ini.

Mengulas mengenai pertandingan Betta atau ikan cantik, beliau berharap agar penganjur acara itu dapat memperbetulkan persepsi negatif sesetengah pihak, yang menganggap bahawa spesis ikan itu hanya dibela untuk berlaga sebagaimana dilakukan oleh segelintir golongan, dan perkara itu bercanggah dengan ajaran Islam.

Di samping itu, Nik Mohamad Abduh juga berkata, penganjuran pertandingan seumpama itu perlu dijadikan acara tahunan di Pantai Irama, bagi menarik pelancong tempatan untuk mengunjungi pantai tersebut yang merupakan antara pantai tercantik di negara ini.

Selain itu, Nik Mohamad Abduh juga berharap agar pertandingan akan datang dapat diperluaskan ke peringkat antarabangsa, bagi merancakkan industri pelancongan di Kelantan.

Sebanyak enam negeri mengambil bahagian pada pertandingan yang diadakan selama dua hari, iaitu Kedah, Pulau Pinang, Terengganu, Melaka, Johor dan Kelantan, sebagai tuan rumah dan kira-kira 1,500 ikan dipertandingkan dengan membabitkan 500 peserta. – Bernama


Kawal NGO terima dana luar untuk kepentingan kuasa asing

BANGI, 26 Zulhijjah 1443H, Selasa – Sudah tiba masanya Malaysia mengawal penerimaan dana luar untuk pertubuhan bukan kerajaan (NGO) tempatan yang menjadi wadah atau saluran bagi kepentingan kuasa asing.

Ini kerana, negara ketika ini jelas mempunyai dua kumpulan bertentangan besar, di mana satunya digelar patriot dan satu lagi tali barut, kata Pengerusi Gabungan Pertubuhan Masyarakat Sivil Malaysia (MACSA), Lukman Sheriff Alias.

Menyifatkan kedua-duanya mempunyai perbezaan yang sangat ketara, beliau berkata, satu kumpulan menyokong perjuangan berteraskan Islam, sementara satu lagi mempertahankan dan mendukung mereka yang menghina agama Islam.

“Satu terdiri dari kumpulan besar yang telah berjaya melonjakkan wayang Mat Kilau sehingga mendapat RM90 juta, yang berkisar perjuangan penduduk setempat terdiri dari kaum Melayu/muslim dalam penentangan terhadap British.

“Satu lagi pula kumpulan kononnya mendukung kebebasan hak bersuara ‘menghina’ Islam. Mereka ini dengan mudah mengumpul dana RM40,000 untuk menjamin pasangan yang sengaja hina Islam,” katanya dalam kenyataan.

Lukman berkata, kumpulan pertama telah menyumbang daripada titik peluh warga tempatan, sementara kumpulan kedua didukung puak liberal di bawah naungan Lawyers for Liberty (LFL).

“Mereka ini dengan bangga mengumumkan mereka dengan senang mendapat sokongan dan sumbangan dari luar negara. Sepertimana maklum, LFL ini selalu mendapat sogokan wang dari NED.

“US selalu menggunakan NED untuk menyogok NGO-NGO tempatan supaya mengajukan kepentingan US atas dasar kononnya demokrasi dan human rights,” katanya.

Atas sebab itu, beliau melihat keadaan itu sebagai resipi pertembungan besar kelak, terutamanya di mahkamah.

“Sekarang ini pelbagai kes ‘strategik litigation’ telah dibawa ke mahkamah sivil bagi mencabar undang-undang Syariah dan satu demi satu kes Syariah yang dibawa ke mahkamah Persekutuan kita kalah teruk.

“Tidak mustahil satu hari nanti bidang kuasa jenayah Syariah akan lenyap dek cabaran ini. Kebebasan bersuara kita mesti ada had,” katanya.

Dahulunya, satu cadangan akta harmoni iaitu cuba membenarkan sesiapa sahaja mengutuk dan mencerca mana-mana agama, nabi dan Tuhan atas dasar kebebasan bersuara, selagi tidak menggunakan keganasan.

Bagaimanapun, akta itu ditentang keras kumpulan hak asasi dan bersuara acuan liberal berkenaan.

“Dan kita mesti terus tegas menolak hak asasi acuan liberal ini. Kalau tidak huru hara negara kita dek kebebasan bersuara ini.

“Adalah penting bagi keamanan negara, kita tuntut transparency ke atas NGO-NGO ini,” katanya.


Individu ingkar PKPP menurun, 82 ditahan semalam

KUALA LUMPUR, 11 Safar 1442H, Selasa – Bilangan individu ditahan atas kesalahan ingkar Perintah Kawalan Pergerakan Pemulihan (PKPP) menunjukkan penurunan berbanding 661 individu pada Ahad apabila hanya 82 individu ditahan semalam, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata kesalahan itu merangkumi 46 individu ditahan atas kesalahan tidak mematuhi penjarakan fizikal, 23 individu tidak memakai pelitup muka, 12 individu gagal menyediakan peralatan atau merekod butiran diri dan seorang ditahan ketika sedang berhibur di kelab malam.

“Daripada jumlah itu, 75 individu dikompaun, enam direman dan satu dijamin,” katanya dalam kenyataan hari ini.

Sementara itu bagi Operasi Benteng, Ismail Sabri berkata seramai 29 pendatang tanpa izin dan dua penyeludup ditangkap, manakala sebuah bot serta empat kenderaan darat dirampas hasil 81 sekatan jalan raya yang diadakan semalam.

“Sejak 1 Mei lepas hingga semalam, seramai 7,389 individu ditahan melibatkan 750 tekong, 6,344 pendatang tanpa izin dan 295 penyeludup,” katanya.

Mengenai kuarantin wajib, Ismail Sabri berkata pada masa ini terdapat 8,671 individu yang pulang dari luar negara sedang menjalani kuarantin di hotel serta institut latihan awam dan institusi pengajian tinggi swasta di seluruh negara.

Mereka merupakan antara 37,133 individu yang pulang ke tanah air menerusi pintu masuk sempadan antarabangsa sejak 24 Julai lepas hingga semalam.

Daripada jumlah itu juga seramai 106 individu dihantar ke hospital untuk rawatan, manakala 28,356 telah didiscaj dan dibenarkan pulang, katanya.

Beliau juga berkata sejak 30 Mac hingga semalam, 10,153 operasi sanitasi awam melibatkan 13,062 premis dilaksanakan iaitu 2,716 pusat perniagaan, 1,601 kawasan perumahan antaranya Projek Perumahan Rakyat (PPR); 2,623 tempat awam; 354 pasar raya dan 5,768 bangunan kerajaan.

Bagi mengurangkan kegusaran orang ramai terhadap barangan keperluan harian, Ismail Sabri memberi jaminan bahawa barangan itu mencukupi dan mampu menampung permintaan dalam negara secara berterusan selain mudah diperoleh. – Bernama


Projek pembangunan Kampung Sungai Baru perlu dikaji semula

KUALA LUMPUR, 2 Jamadilakhir 1444H, Isnin — Bekas Menteri Wilayah Persekutuan, Khalid Abdul Samad hari ini menggesa Perdana Menteri, Datuk Seri Anwar Ibrahim mengkaji semula projek pembangunan Kampung Sungai Baru kerana tidak dilakukan mengikut prosedur.

“Ini tanah utama tetapi harga penilaian yang diberikan oleh kerajaan tempatan terlalu rendah iaitu hanya RM500/kaki persegi, tetapi firma swasta menilai harga tanah di sini pada RM1,500/kaki persegi,” kata Khalid Samad dalam sidang media, hari ini.

Beliau kemudian menggesa Anwar dan Ahli Parlimen Titiwangsa, Datuk Seri Johari Abdul Ghani untuk turun padang bagi menyiasat perkara itu serta memberikan layanan yang lebih adil kepada penduduk terjejas.

“Perintah pengusiran tidak dikeluarkan oleh mahkamah, ia dikeluarkan oleh kerajaan tempatan, jadi tidak akan timbul sebarang isu jika Anwar menangguhkan atau mengeluarkan notis pengusiran tersebut,” katanya.

Sementara itu, jurucakap kampung, Johari Zakariah seperti dilapor The Malay Mail berkata, penduduk yang terjejas telah menerima notis pengusiran daripada Jabatan Ketua Pengarah Tanah dan Galian Kuala Lumpur (JKPTG) minggu lalu dan hanya diberi tempoh 30 hari untuk membersihkan rumah mereka.

“Kami kecewa dengan tindakan keras dan tidak berperikemanusiaan jabatan itu kerana projek pembangunan semula akan mengambil masa tiga tahun, dan penduduk terpaksa menyewa atau membeli tempat baharu dengan wang pampasan yang tidak mencukupi.

“Tambahan pula, terdapat juga penduduk yang tidak menerima wang mereka walaupun telah diberikan notis pengusiran. Pelan pembangunan semula ini telah dilakukan semasa tempoh pandemik pada 2019 dan kami tidak mempunyai peluang untuk berbincang atau berunding dengan pihak berkuasa,” kata Johari.

Katanya, beliau telah meminta JKPTG melanjutkan tempoh perpindahan kepada minimum enam bulan tetapi ditolak selepas ‘arahan dari atas’.

Sebanyak 90 rumah teres dan 800 unit flat terjejas dalam rancangan pembangunan semula ini. Kebanyakan penduduk yang terjejas telah tinggal di sini sejak beberapa generasi.


Pesawat layak terbang, penerbangan ikut tatacara

PUTRAJAYA, 1 Safar 1445H, Jumaat – Pesawat yang terhempas di Lebuhraya Guthrie berdekatan Bandar Elmina, Shah Alam di Selangor semalam memiliki semua lesen dan pendaftaran yang sah termasuk sijil kelayakan terbang, kata Ketua Pegawai Eksekutif Pihak Berkuasa Penerbangan Awam Malaysia (CAAM), Datuk Norazman Mahmud.

Beliau berkata, penerbangan pesawat Beechcraft Model 390 (Premier 1), yang didaftarkan di luar negara dan menggunakan lesen dikeluarkan oleh pihak berkuasa luar negara, untuk perjalanan dari Langkawi ke Subang itu mematuhi tatacara penerbangan (rules of the air) Malaysia.

Beliau berkata, berdasarkan maklumat diperolehi, semua lesen yang dimiliki syarikat pengendali pesawat yang terhempas iaitu lesen kru penerbangan, sijil pendaftaran serta sijil kelayakan terbang pesawat berkenaan adalah sah.

“Penerbangan pesawat tersebut patuh kepada rules of the air Malaysia,” katanya kepada Bernama hari ini.

Pesawat dengan nombor pendaftaran N28JV yang dikendalikan oleh Jetvalet Sdn Bhd itu terhempas berhampiran Elmina, Shah Alam ketika dalam perjalanan menuju  ke Lapangan Terbang Sultan Abdul Aziz Shah, Subang selepas berlepas dari Lapangan Terbang Antarabangsa Langkawi pada pukul 2:08 petang.

Menurut Norazman semalam, hubungan pertama oleh pesawat berkenaan dengan Menara Kawalan Trafik Udara Subang ialah pada pukul 2.47 petang dan kebenaran mendarat telah diberikan pada pukul 2:48 petang.

Beliau juga berkata tiada panggilan kecemasan dibuat oleh pesawat tersebut.

Nahas itu mengakibatkan 10 individu termasuk Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Negeri Pahang Datuk Seri Johari Harun maut.

Lapan yang maut adalah enam penumpang dan dua kru pesawat ringan itu, manakala dua lagi merupakan orang awam masing-masing penunggang motosikal dan pemandu kereta yang lalu di tempat kejadian.

Ditanya sama ada operasi Jetvalet Sdn Bhd dihentikan sementara, Norazman berkata:”Buat masa ini, tidak. Operasi adalah operasi persendirian (private category) yang digunakan oleh pemilik dan bukan untuk hire and reward (commercial)”.

Norazman berkata, CAAM akan membantu Biro Siasatan Kemalangan Udara (BSKU) di bawah Kementerian Pengangkutan menjalankan siasatan mengenai tragedi nahas pesawat itu dari sudut teknikal iaitu operasi penerbangan. – Bernama


Ada ‘malaun’ UMNO buat gerakan sulit jodohkan BN dan PN selepas PRU15

KUALA LUMPUR, 20 Safar 1444H, Jumaat – “Ada dua tiga kerat ‘malaun’ dalam UMNO sedang buat gerakan sulit bersama ‘walaun’ PAS untuk jodohkan Perikatan Nasional (PN), Barisan Nasional (BN) dan Gabungan Parti Sarawak (GPS) selepas Pilihan Raya Umum ke-15 (PRU15) nanti,” demikian dakwa Datuk Nur Jazlan Mohamed.

Ketua UMNO Bahagian Pulai itu berkata, kumpulan ini cuba melemahkan UMNO dari dalam dengan harapan mereka dapat mempengaruhi barisan kepimpinan UMNO-BN supaya menerima PN sebagai rakan kerjasama politik di masa depan.

Malah, Timbalan Pengerusi UMNO Johor itu mendakwa, mereka juga sanggup menerima ‘katak-katak politik’ bekas UMNO dari Bersatu dan cuba membuat taktik ‘reverse takeover BN’.

“Tindakan mereka terutamanya malaun dalam UMNO ini jelas membelakangkan parti di mana gerakan usaha sama merentasi sempadan hingga ke Borneo dipercayai dilakukan secara gelap dan demi kepentingan kuasa serta peribadi saja.

“Mereka juga dikatakan cuba untuk meminang GPS supaya menerima projek ‘Trans PN-BN-Borneo’ bagi menubuhkan kerajaan campuran selepas PRU15.

“Tapi dengar ceritanya GPS pun tolak dan tak setuju dengan pinangan tak masuk akal kumpulan malaun dan walaun ini, sebab GPS lebih cerdik serta tahu usaha sama pintu belakang ini tetap tak membantu tertubuhnya sebuah kerajaan yang stabil,” katanya dalam tulisan di laman Facebook, hari ini.

Dalam pada itu, Nur Jazlan mendakwa, PAS masih tergila-gilakan Muafakat Nasional (MN) dan mahu bersama UMNO kerana mereka mula sedar PN dan Bersatu sudah tidak kuat.

“PAS tahu jika mereka hanya bersama PN, peluang mereka untuk menang banyak kerusi pada PRU15 amat tipis dan mereka tak ada peluang lagi untuk jadi menteri serta dapat kemewahan yang dikecapi hari ini.

“Jadi saya nak pesan pada PAS …cukup-cukuplah duk kejar dan gila talak dengan MN serta UMNO. Cubalah faham bahasa sikit, UMNO dah gerak solo dan tak perlukan lagi pasangan, jadi PAS tak payah lagi nak terhegeh-hegeh dengan MN.

“Baik Abdul Hadi dan PAS tumpukan saja buat kerja macam mana nak pertahankan Kelantan, Terengganu dan Kedah.

“Sebab saya dengar pun PAS sudah mula ‘kenaling’ di Kelantan sebab orang Kelantan sudah muak dengan PAS. Sampai hasil hutan pun sudah habis tapi rakyat Kelantan tak rasa pun nikmat pembangunan yang diusahakan kerajaan PAS,” dakwanya.

Pada masa sama, beliau turut mengingatkan ahli dalam UMNO yang masih cuba nak bekerjasama dengan PAS dalam MN agar menghentikannya.

“Berhentilah daripada buat kerja sia-sia tu. Kamu semua kena akur kepada keputusan parti yang dah tak mahukan MN. Tak payahlah jadi utusan tak rasmi atau pencacai haram nak berunding dengan PAS atau nak minta parti terima cadangan PAS untuk bincang tentang strategi 1 lawan 1 di 27 kerusi.

“Biarlah PAS berapa kali pun dan nak beri beribu cadangan pun, biar PAS dengan cara mereka dan kita orang UMNO dengan cara kita. Alangkah baiknya kamu semua kembali kepada perjuangan parti dan jangan jadi talam dua muka demi kepentingan peribadi,” katanya lagi.


ATM harap peruntukan tambahan susulan pembukaan sempadan

KOTA TINGGI, 11 Syaaban 1443H, Selasa – Angkatan Tentera Malaysia (ATM) berharap kerajaan dapat memberikan peruntukan tambahan bagi memperkasakan sempadan darat dan maritim negara susulan pembukaan sempadan negara bermula 1 April.

Panglima ATM Jeneral Tan Sri Affendi Buang berkata, kemasukan pendatang tanpa izin ke negara ini dijangka meningkat berikutan pembukaan sempadan, justeru, pembelian aset berteknologi tinggi dilihat dapat memperkasakan kawalan serta pengawasan secara lebih efisien dan efektif.

Beliau berkata, aset berteknologi tinggi itu antaranya melibatkan peralatan seperti binokular jarak jauh, binokular penglihatan malam dan keperluan penambahan sistem radar bagi memantau aktiviti kemasukan pendatang tanpa izin dan penyeludupan.

“Besarlah harapan saya agar peruntukan pertahanan negara dapat memberikan lebih peruntukan bagi pemerkasaan sempadan daratan dan maritim negara terutamanya dari segi perolehan aset dan logistik.

“Ia adalah satu pelaburan jangka panjang yang sangat berbaloi kerana pencerobohan pendatang tanpa izin ini sentiasa ada dan perlu ditangani setiap masa,” katanya pada sidang media selepas lawatan sempena Op Benteng Khas Siri Dua di KD Sultan Ismail Pangkalan Tentera Laut Diraja Malaysia, Tanjung Pengelih, hari ini.

Beliau berkata demikian ketika diminta mengulas mengenai persediaan ATM bagi pembukaan sempadan negara.

Affendi berkata, pemasangan kamera litar tertutup (CCTV) yang mempunyai keupayaan pengesanan haba (Thermal Image Camera) di lokaliti hotspot untuk mengawasi titik pendaratan serta pergerakan curiga, selain pemantauan operasi mencari dan menyelamat (SAR), dapat mengurangkan aturgerak anggota di lapangan.

Ditanya mengenai Op Benteng yang akan ditamatkan Jun tahun ini, beliau berkata, satu perbincangan bersama Majlis Keselamatan Negara telah dibuat bagi menentukan hala tuju ATM susulan penamatan operasi berkenaan.

“Kita akan umumkan selepas kita mendapat satu perancangan yang dimeterai. Pada masa sama saya berharap perkara ini boleh dilakukan dan operasi untuk memperkasa sempadan ini diteruskan dengan cara dan kaedah lain,” katanya.

Sementara itu, beliau berkata sejak Mei 2020 hingga 10 Mac lepas, sebanyak 4,278 pendatang tanpa izin telah ditahan dalam Op Benteng dengan warganegara Indonesia adalah paling ramai iaitu 3,476 orang.

Beliau berkata, bagi tempoh sama juga, sebanyak 1,074 kes dicatatkan melibatkan tangkapan, kes penglihatan (pemantauan udara), pengusiran, rampasan barang tanpa tuan dan rompakan laut, membabitkan keseluruhan nilai rampasan sebanyak RM175 juta. – Bernama


COVID-19: New Zealand lapor 1,901 kes jangkitan tempatan

WELLINGTON, 17 Rejab 1443H, Sabtu – New Zealand melaporkan 1,901 kes baharu COVID-19 membabitkan jangkitan tempatan pada Sabtu, menurut Kementerian Kesihatan.

Sebanyak 1,240 kes direkodkan di bandar terbesar Auckland, termasuk 249 di Waikato dan 66 di Bay of Plenty.

Sementara itu, 14 kes baharu turut dikesan di sempadan New Zealand, lapor Xinhua memetik kenyataan kementerian.

Setakat ini, terdapat 76 pesakit menerima rawatan di hospital New Zealand, tetapi tiada kemasukan direkodkan di unit rawatan rapi.

New Zealand melaporkan 28,360 kes COVID-19 sejak tercetusnya wabak itu.

Kementerian Kesihatan giat mengadakan kempen suntikan dos penggalak di seluruh negara.

“Dos penggalak penting dalam membantu perjuangan kami menentang varian Omicron kerana ia terus merebak di seluruh negara,” menurut kementerian itu.

Kira-kira 95 peratus rakyatnya telah lengkap menerima vaksin COVID-19 dan 65 peratus lagi sudah mendapat suntikan dos penggalak.

Di bawah Rangka Kerja Perlindungan COVID-19, New Zealand kini dikategorikan tahap Merah, iaitu peringkat tertinggi rangka kerja itu.

Pada tahap itu, pelitup muka menjadi kemestian dalam perhimpunan tertutup membabitkan 100 orang. – Bernama


Penubuhan PEMBELA Kebangsaan langkah perjuang suara rakyat

BANGI, 13 Syaaban 1442H, Sabtu – Penubuhan Pertubuhan-Pertubuhan Pembela Islam (PEMBELA) Kebangsaan dengan gabungan pertubuhan bukan kerajaan (NGO) di setiap negeri adalah salah satu langkah dalam memperjuangkan suara rakyat.

Pengerusinya, Haji Aminuddin Yahaya berkata, ia juga adalah titik permulaan untuk mengumpul dan menggembleng kekuatan NGO Melayu – Islam di seluruh negara bagi menggerakkan aspirasi perjuangan membela agama, bangsa serta tanah air tanpa dicengkam mana-mana politikus atau taukeh.

Dengan penubuhan PEMBELA di peringkat kebangsaan, beliau yakin suara rakyat akan lebih kuat dan didengari oleh pemerintah.

“Kita menyeru supaya banyak lagi NGO yang dapat bersama kami bagi membela nasib kita semua.

“Nantikan gerakan rakyat membela agama, bangsa tanah air di seluruh Malaysia,” katanya dalam satu kenyataan, hari ini.

Untuk rekod, PEMBELA telah menggerakkan pelbagai inisiatif semak dan imbang dalam negara sejak 2006.

Antara pendekatan yang diketengahkan oleh PEMBELA termasuk menyelaras gerak kerja ke arah pengukuhan kedudukan Islam, Melayu dan raja-raja.

Selain, menjadi rujukan dan panduan bagi umat Islam serta membina jaringan dengan semua lapisan masyarakat.


Zahid kata Selangor rugi kalau BN-PH kalah

KUALA SELANGOR, 20 Muharam 1445H, Isnin – Menjadi suatu kerugian buat negeri Selangor, yang menjadi antara nadi ekonomi negara dengan menyumbang antara 25.5 peratus kepada Keluaran Dalam Negeri Kasar (KDNK) tahun lepas, tidak berada di bawah pentadbiran Kerajaan Madani selepas Pilihan Raya Negeri (PRN), 12 Ogos ini.

Timbalan Perdana Menteri, Datuk Seri Dr Ahmad Zahid Hamid berkata, dengan pelaburan luar yang besar, Selangor muncul negeri paling utama membantu rakyat Malaysia mengubah kehidupan, dengan menawarkan peluang pekerjaan tinggi.

“Maka, rugilah jika Selangor tidak dapat kita kekalkan sebagai sebuah negeri di bawah Kerajaan Perpaduan yang berteraskan Malaysia MADANI,” katanya ketika berucap pada Majlis Doa Selamat sempena Bulan Kemerdekaan dan Kesejahteraan MADANI, di sini.

Dalam pada itu, Ahmad Zahid yang juga Pengerusi Barisan Nasional (BN) berkata, penyatuan gabungan parti dalam Kerajaan Perpaduan di Selangor, dapat dilihat menerusi keterbukaan pimpinan Pakatan Harapan (PH) yang memberi ruang kepada BN, bertanding lebih banyak kerusi pada PRN ini.

“Sebelum Dewan Undangan Negeri (DUN) dibubarkan, BN cuma tinggal lima kerusi tetapi baiknya hati (pimpinan) PH ini, mereka bagi kita bertanding 12 kerusi dan ini bukti keikhlasan PH berkawan dengan kita,” katanya.

Sebelum DUN Selangor dibubarkan, PH memiliki 40 kerusi (PKR-19, DAP-15, Amanah-enam), BN (lima), Bersatu (empat), Parti Bangsa Malaysia (PBM) (dua) manakala PAS, Pejuang dan Warisan masing-masing satu kerusi, serta seorang wakil rakyat Bebas.

Satu lagi kerusi, DUN Batang Kali, diisytiharkan kosong setelah wakil rakyatnya tidak hadir ke persidangan DUN melebihi enam bulan. – Bernama


Pelantikan Ahmad Faizal tiada keperluan untuk negara

BANGI, 27 Zulhijjah 1442H, Jumaat – Pelantikan Datuk Seri Ahmad Faizal Azumu sebagai Penasihat Khas kepada Perdana Menteri, Tan Sri Muhyiddin Yassin bertaraf menteri wajar dinilai semula sama ada keperluan untuk negara atau sebaliknya.

Presiden BERJASA, Ustaz Haji Zamani Ibrahim berkata, buat masa sekarang rakyat tidak melihat ianya sebagai satu keperluan melainkan semata-mata untuk kestabilan politik tertentu.

“Apa jua strategi atau tindakan yang diambil, ianya mesti menjurus kepada keuntungan umum atau demi kepentingan rakyat keseluruhannya.

“Ini yang dikatakan sebagai pendekatan hikmah mengikut dibawa oleh BERJASA.

“Pendekatan hikmah ini hendaklah mengambil kira untung rugi kepada watan itu sendiri dengan tanah air, Islam dan Melayu sebagai bangsa tonggak,” katanya ketika dihubungi Ismaweb.net hari ini.

Beliau menegaskan, negara Malaysia yang kecil pada hakikatnya tidak memerlukan serombongan jumlah untuk mentadbir urus watan.

Tegasnya, gerak kerja pentadbiran itu sudah pun memadai untuk dilaksanakan melalui pelbagai kementerian sedia ada.

Malah, semua kementerian tersebut juga mempunyai jentera penggerak utamanya iaitu kakitangan kerajaan dengan pelbagai peringkat jawatan.

“Kakitangan kerajaan pelbagai jawatan inilah merupakan kumpulan terpenting. Berdasarkan itu, memadai melantik menteri dan timbalan menteri berdasarkan keperluan negara.

“Melaksanakan pelantikan melebihi apa yang negara perlukan, bukan sahaja memberi kesan kepada kewangan negara untuk membiayai gaji dan elaun sebagainya, malah akan berlaku pengangguran fungsi dan menyebabkan ‘makan gaji buta’.

“Pendekatan berhemah dalam berbelanja di saat ekonomi negara kurang sihat, adalah juga merupakan pendekatan berhikmah,” katanya.

Pejabat Perdana Menteri dalam satu kenyataan sebelum ini memaklumkan Ahmad Faizal yang juga Ahli Parlimen Tambun bertanggungjawab menasihati Muhyiddin dalam hal ehwal jalinan komuniti, komunikasi masyarakat dan pembangunan sosioekonomi.


Mengapa masih tidak haramkan Dong Zong?: Ridhuan Tee

MENGAPA masih memberi muka kepada badan bukan kerajaan (NGO) rasis ini?

Pertubuhan ekstremis Cina, Dong Zong mendakwa, 98.29 peratus Sekolah Jenis Kebangsaan Cina (SJKC) menolak pembelajaran tulisan Jawi. Tiada guna memperkenalkan tulisan Jawi dan buang masa sahaja katanya.

Saya sudah lama menjangkakan jawapan yang amat kurang ajar ini, sekalipun tiada tinjauan dilakukan kerana ia sudah tentu tidak memeranjatkan.

Hal ini kerana suara pertubuhan ultra kiasu adalah suara orang Cina. Jika pertubuhan ultra kiasu ini kata putih, maka putihlah kepada orang Cina. Begitu juga sebaliknya di mana jika hitam, maka hitamlah.

Majoriti orang Cina akan mengikutnya, kecuali mereka yang sayangkan negara ini.

Tiada cara lain untuk menyelesaikan masalah ini termasuk mengharamkan pertubuhan pendidikan ini dan seangkatan dengannya. Ia membahayakan dan tidak langsung membantu pembinaan negara bangsa.

Apakah kita tidak berasa tercabar apabila NGO rasis boleh menolak keputusan kerajaan terhadap sekolah yang dimiliki kerajaan? Dibiayai dan didanai sepenuhnya oleh kerajaan.

Tidak pernah berlaku dalam mana-mana negara didunia,di mana masa depan pendidikan negara ditentukan oleh NGO. Tetapi di Malaysia, Dong Zong berjaya melakukannya. Hebat mereka bukan?

Malah, tanpa segan silu ultra kiasu ini mencadangkan bahawa lebih penting untuk meningkatkan penguasaan bahasa Melayu para pelajar, kerana itu adalah bahasa kebangsaan kita. Baguskan cadangan ini? Adakah NGO rasis ultra kiasu benar-benar melakukannya?

Pelikkan? Apabila kerajaan mahu menambah masa mengajar dalam jadual waktu, subjek bahasa Melayu kepada 240 hingga 270 minit seminggu, merekalah yang paling kuat menentang atas alasan, ia akan menjejaskan masa subjek Cina yang lain.

Penambahan masa bahasa Melayu akan menghimpit masa subjek-subjek bahasa Cina yang lain.

Dalam erti kata lain, penambahan masa bahasa Melayu akan menjadikan murid-murid Cina tidak dapat menguasai bahasa Cina dengan baik.

Pada mereka, bahasa Cina nombor satu, bahasa Melayu, boleh jalan, tiada nilai komersial. Tahu bahasa Melayu pun bukan boleh menambah kekayaan.

Lihat! Betapa hebatnya lakonan mereka.

Pertubuhan ini begitu cepat bertindak membuat tinjauan ke atas Jawi tetapi tidak pernah membuat tinjauan secara serius berapa ramai murid-murid SJKC yang boleh berbahasa kebangsaan dengan baik. Berapa ramai lulus dan berapa gagal.

Ultra kiasu ini amat takut jika tinjauan benar-benar dibuat, ramai yang gagal daripada lulus bahasa Melayu. Ini sudah tentu memberi satu pukulan hebat kepada mereka.

Sedangkan, standard bahasa Melayu di SJKC jauh lebih mudah daripada bahasa Melayu Sekolah Kebangsaan.

Standard bahasa Melayu tahun 6 di SJKC, bersamaan dengan standard bahasa Melayu tahun 3 dan tahun 4 di Sekolah Kebangsaan. Itupun masih begitu ramai murid Cina yang gagal bahasa kebangsaan.

Apabila ditanya, kenapa ramai gagal. Jawapannya mudah sahaja, kerana murid Cina terpaksa menumpu banyak masa terhadap subjek-subjek Cina. Habis tu, kamu tinggal di mana?

Saya cabar Dong Zong, jika kamu mahu memansuhkan Jawi dan bersetuju memperkasakan bahasa Melayu, segera tambah masa subjek bahasa Melayu 270 hingga 300 minit seminggu, bukan sekitar 200 minit seminggu di SJKC.

Sehingga kini, saya teramat sedih, tulisan demi tulisan, bukti demi bukti, laporan demi laporan dibuat, kerajaan tetap tunduk.

Dengan ugutan dan tekanan yang dikenakan terhadap kerajaan, mengapa kerajaan masih berlembut dengan pertubuhan rasis ini.

Amat jelas daripada dahulu sampai sekarang, pertubuhan rasis ini, mahu membina negara dalam negara. Tetapi kita terus biarkan.

Kita terus sibuk berpolitik daripada membina negara.

Kita canangkan dengan megahnya ‘unity in diversity’ kononnya kita hebat. Kita mengamalkan ‘social cohesion’ atau kesepaduan sosial. Tetapi hakikat sebenar perpaduan amat rapuh.

Buktinya sangat jelas, bagaimana NGO boleh menentukan hala tuju pendidikan negara ini. Saya boleh mengemukakan banyak lagi bukti diperlukan. Tetapi tangan ini sudah letih untuk menitipkan bait-bait kata.

Saya pula dilihat jadi budak jahat. Berbaloikah melakukan ini semua?

Kadangkala terdetik juga dalam naluri hati berkata “pergi jahanamlah, aku dah tak nak cara, buang masa seperti mencurah air atas daun keladi,”

Prof Dr Mohd Ridhuan Tee Abdullah


28 lelaki didakwa jadi ahli kumpulan jenayah terancang ‘Geng 08 GST’

KUALA KUBU BHARU, 19 Zulhijjah 1443H, Selasa – Seramai 28 lelaki dihadapkan ke Mahkamah Sesyen di sini hari ini atas pertuduhan menjadi ahli kumpulan jenayah terancang dikenali sebagai ‘Geng 08 GST.’

Mereka ialah P.Thanasegaran, 46, K.Saravanak Kumar, 36, S.Selvamogan, 44, N.Yogeswaran, 41, N.Ganesan, 43, R.Raja Kumar, 39, Aziz Latip Hasannar, 42, N.Chandran, 37, B.Vinot, 27, K.Selvam, 38, dan P.Tachana Moorthy, 36.

Turut didakwa S.Vekneswaran, 36, M.Saravanan, 40, V.Elengo Van, 36, V.Thinagaran, 28, M.Eswaran, 33, S.Navin ,29, S.Kali Muthu, 44, B.Moganraj, 30, A.Poobalan, 29, N.Vijendran, 37, K.Punitharajan, 26, R.Devandran, 35, R.Vengateswaran, 26, Tan Eng Sun, 22, P.Sathteswaran, 23, G.Gananathan, 23, dan H.Arvind, 24.

Tiada pengakuan direkodkan selepas pertuduhan dibacakan di hadapan Hakim Nurul Mardhiah Mohammed Redza kerana mereka ditahan mengikut Akta Kesalahan Keselamatan (Langkah-Langkah Khas) 2012 (SOSMA) yang akan dibicarakan di Mahkamah Tinggi.

Mereka didakwa melakukan perbuatan itu di Tin Mine, Kalumpang, Hulu Selangor di sini antara Januari 2019 hingga 23 Jun lepas mengikut Seksyen 130V(1) Kanun Keseksaan yang membawa hukuman maksimum penjara 20 tahun, jika sabit kesalahan.

Pendakwaan dikendalikan oleh Timbalan Pendakwa Raya Muhamad Iskandar Ahmad, Ahmad Shafiq Hasim, Khairul Azreem Mamat dan Yong Ching Hong manakala tertuduh diwakili peguam Datuk Geethan Ram Vincent, Datuk R.Thinalan, Datuk David Gurupatham, JM Mark, K.Shalvin, Mohd Hanif Hassan, P.S. Doal dan Mujahidah Almukimah Fakhfurazi.

Pendakwaan tidak menawarkan jaminan manakala pembelaan memohon agar anak guam mereka dilepaskan dengan ikat jamin atas alasan mempunyai tanggungan terhadap keluarga selain berdepan masalah kesihatan yang memerlukan rawatan di hospital.

Mahkamah tidak membenarkan mereka diikat jamin dan menetapkan 22 Ogos untuk sebutan semula kes bagi serahan dokumen.

Kesemua tertuduh dibawa ke mahkamah pada 7.45 pagi dengan menaiki tiga trak polis manakala ahli keluarga mereka yang berada di pekarangan mahkamah seawal 7.30 pagi dikawal rapi oleh pasukan polis bagi tujuan keselamatan.

Selepas prosiding mahkamah berakhir, ada ahli keluarga dilihat menangis sambil memanggil-manggil nama tertuduh apabila mereka dibawa menaiki trak polis untuk dibawa ke Penjara Sungai Buloh. – Bernama


Amaran, virus mutasi di Turki semakin meningkat

ANKARA, 14 Rejab 1442H, Jumaat – Turki menegaskan bahawa tiada varian baharu COVID-19 berasal dari negara itu.

Bagaimanapun, Menteri Kesihatannya, Fahrettin Koca berkata, kadar jangkitan wabak itu yang berkait rapat dengan strain United Kingdom (UK) meningkat di negara berkenaan.

“Sejumlah satu varian dari Brazil dan 49 lagi dari Afrika Selatan telah dikenal pasti di Turki setakat ini,” katanya dalam satu sidang media.

Beliau turut memberi amaran kepada rakyat mengenai virus bermutasi disebabkan jangkitannya semakin meningkat di negara itu.

Mengulas mengenai kempen vaksinasi besar-besaran yang sedang berlangsung, beliau berkata, lebih lapan juta orang telah mendapatkan suntikan vaksin COVID-19.

Daripada jumlah itu, katanya, hampir 1.5 juta telah menerima dos kedua vaksin berkenaan.

“Turki akan memiliki 105 juta dos vaksin coronavirus selewat-lewatnya pada akhir Mei ini,” katanya sambil menambah negara itu pada awalnya akan menerima 800,000 dos vaksin BionTech dalam masa 10 hari.

Katanya, usaha giat dilakukan untuk mendapatkan lima juta dos secara keseluruhan. – Agensi


Label ‘militan’ bukan provokasi rambang, tapi normalisasi rosakkan negara

BANGI, 2 Syawal 1442H, Jumaat – Tindakan The Star menyiarkan laporan berita yang menggelar Pergerakan Perjuangan Islam Palestin (Hamas) sebagai militan dianggap provokasi yang memang ditunggu-tunggu.

Ini kerana, isu ‘militan’ baru sahaja menjadi isu nasional selepas Berita Mandarin, TV2 Jabatan Penyiaran Malaysia (RTM) menggunakan istilah itu – merujuk kepada Hamas dalam laporan berita berkaitan serangan udara Israel terhadap Palestin.

The Star dilaporkan menggunakan istilah itu menerusi berita dunia yang disiarkan semalam bertajuk ‘Fear replaces holiday joy in Gaza as fight with Israel escalates’ – bagaimanapun laporan itu dipercayai sudah dipadam.

Berita berkenaan dipercayai merujuk pada laporan Reuters, di mana perenggan keempatnya menyatakan, “Tembakan roket dan peluru berpandu berbalas serangan sejak Isnin di antara militan Hamas di Gaza dan tentera Israel di sempadan, susulan ketegangan terbaharu berkaitan konflik pemilikan tanah di Baitulmaqdis”.

Membidas tindakan itu, Pengerusi PEMBELA, Haji Aminuddin sekali lagi menegaskan mustahil pengamal media yang sudah bertapak lama di Malaysia tidak tahu akan sensitiviti ini.

Bukan sekadar provokasi rambang, beliau juga tidak menolak kemungkinan adanya usaha normalisasi halus melalui media-media yang majoriti audiennya bukan Melayu-Islam yang kebanyakannya ‘atas pagar’ dalam isu Palestin-Israel ini.

“Tidak mustahil, ada pihak yang ingin pendirian kolektif rakyat Malaysia dalam isu ini terpecah menjadi 50-50 sehinggakan negara perlu berkecuali pada satu ketika nanti hanya kerana mahu ‘accomodate’ mereka yang pro-Israel nanti.

“Inilah template modus operandi pada mana-mana isu yang berlaku di Malaysia, sebab itu saya rasa tidak mustahil ada usaha ke arah itu. Soal siapa dalangnya, saya tidak pasti,” katanya dalam kenyataan hari ini.

Justeru, Haji Aminuddin yakin ini hasil dari normalisasi yang sudah bermula sejak sekian lama di segmen masyarakat tertentu.

“Maka, kita perlu sangat berhati-hati dengan naratif media di semua segmen masyarakat.

“Sedikit ‘subversif’ dalam naratif, pastinya mengundang bahaya kepada masa depan negara. Kementerian Komunikasi nampaknya seperti lemah longlai dalam isu ini, sejak dari dulu lagi,” katanya kesal.


Doktor di Gaza sudah jalankan 40,000 pembedahan tahun ini

GAZA, 17 Zulkaedah 1441H, Khamis – Pakar perubatan Palestin di Gaza telah menjalankan kira-kira 40,000 pembedahan di hospital sekitar pantai yang terkepung, pada separuh tempoh pertama tahun 2020, lapor agensi berita Safa.

Pengarah Pentadbiran Hospital Awam dan Klinik Luar di Gaza, Hani Hamada berkata, pembedahan pembedahan yang kompleks memerlukan doktor berkemahiran tinggi walaupun terdapat kekurangan peralatan perubatan.

Hani berkata, baru-baru ini ada dilaksanakan pembedahan jantung pediatrik dan prosedur ortopedik, selain pembedahan onkologi dan trauma.

Ramai doktor berkemahiran tinggi kini bekerja di hospital-hospital di Gaza, termasuk dalam bidang pembedahan kardiovaskular, bedah saraf dan pediatrik, dan beberapa pengkhususan lain.

Kementerian Kesihatan turut mengumumkan bahawa sektor perubatan di Gaza telah membantu penduduk kawasan terkepung yang menghadapi saat sukar, lebih-lebih ketika krisis coronavirus. – Agensi


Meski ditawar AS$2 bilion, Indonesia tak akan iktiraf Israel

JAKARTA, 16 Jamadilawal 1442H, Khamis – Meskipun ditawarkan AS$2 bilion, seorang Ahli Parlimen kanan menegaskan bahawa Indonesia tidak akan pernah menormalkan hubungan dengan negara penjajah Israel.

Ketua Badan Kerjasama Antara Parlimen di Dewan Perwakilan Indonesia, Fadli Zon berkata, AS telah memberikan banyak tekanan pada negaranya untuk menormalkan hubungan dengan Israel sebagai balasan kerana membantu negara itu membaiki keadaan ekonomi.

Ketika mesyuarat yang diadakan oleh Anggota Parlimen untuk Persatuan Baitulmaqdis, Zon berkata, keadaan perjuangan Palestin berubah dari buruk menjadi lebih teruk kerana sikap berat sebelah AS yang ‘buta’ terhadap Israel dan pengabaiannya ke atas hak-hak Palestin.

Tambahnya, AS telah memberikan tekanan pada negara-negara Arab dan Islam dalam upaya mendorong mereka untuk menormalkan hubungan dengan Israel.

Beliau menegaskan Presiden Indonesia, Menteri Luar dan Parlimen ‘jelas menentang gagasan normalisasi dengan Israel,’ memaklumkan langkah seperti itu hanya akan menguntungkan Israel sementara mengembalikan hak-hak Palestin dan keadilan antarabangsa.

Pegawai Indonesia itu turut menegaskan bahawa ‘mustahil’ negaranya menormalkan hubungan dengan Israel.

Tegasnya, Israel ‘adalah negara penjajah’ yang telah menduduki tanah Palestin, dan normalisasi hubungan dengannya ‘bertentangan dengan Perlembagaan Indonesia.’

Zon mengulangi bahawa perjanjian normalisasi terbaru ‘mendorong’ Israel untuk terus melakukan pelanggaran terhadap rakyat Palestin, dan juga meningkatkan pembangunan pendudukan.

Beliau meminta masyarakat antarabangsa untuk berdepan pembangunan pendudukan yang mencabar resolusi antarabangsa dan menjejaskan penyelesaian dua negara. – Agensi


Erdogan arah siasat kemungkinan manipulasi mata wang punca lira jatuh

ANKARA, 23 Rabiulakhir 1443H, Ahad – Presiden Turki, Recep Tayyip Erdogan mengarahkan siasatan dibuat ke atas kemungkinan berlaku manipulasi mata wang, selepas lira jatuh mendadak ke paras terendah berbanding dolar minggu ini, lapor agensi berita Anadolu.

Erdogan dilaporkan telah menugaskan Majlis Penyeliaan Negeri – sebuah agensi pengauditan yang melapor kepada presiden – untuk mengenal pasti institusi yang telah membeli sejumlah besar mata wang asing bagi menentukan sama ada sebarang manipulasi telah berlaku.

Lira menjunam ke paras terendah minggu ini selepas Erdogan berikrar untuk mengekalkan dasar mengurangkan kadar faedah.

Ia telah kehilangan sebanyak 45 peratus daripada nilainya tahun ini, dengan kira-kira separuh daripada kerugian tersebut dalam dua minggu lepas.

Mata wang itu jatuh sejauh 13.45 berbanding dolar pada hari Selasa selepas ucapan di mana Erdogan mempertahankan langkah bank pusat untuk mengurangkan kadar dasarnya kepada 15 peratus, walaupun inflasi sebanyak 20 peratus.

Semasa ucapan itu, beliau berkata, Turki sedang memerangi ‘perang ekonomi kemerdekaan’ dan tidak akan tunduk kepada tekanan untuk mengubah haluan.

“Kami melihat permainan yang dimainkan berdasarkan kadar pertukaran, kadar faedah dan kenaikan harga oleh mereka yang mahu menolak negara kita daripada persamaan,” katanya.

Majlis Penyeliaan Negeri Turki boleh menuntut agar organisasi membentangkan maklumat dan dokumen yang berkaitan, dan akan mengunjurkan penemuannya kepada pihak berkuasa yang berkaitan, kata Anadolu. – Agensi


Bangsamoro: Kerajaan Islam paling baharu

1. FILIPINA memiliki 114 juta penduduk, 16 wilayah. Salah satu dari 16 wilayah itu adalah Wilayah Autonomi Bangsamoro, yang baru saja ditubuhkan pada 21 Januari 2019 hasil perjanjian damai 2014 di Manila bawah fasilitasi Malaysia.

2. Wilayah Bangsamoro memiliki 5 negeri; Maguindanao, Basilan, Tawi-Tawi, Sulu dan Lanao Del Sur. Keluasannya 14,000KM persegi, iaitu menyamai jumlah saiz negeri Terengganu dan Pulau Pinang. Manakala penduduknya 5 juta penduduk, iaitu menyamai jumlah penduduk di Terengganu, Pulau Pinang dan Kuala Lumpur. 90% penduduk adalah Muslim. Ibu negerinya Cotabato City.

3. Ketua Menterinya Murad Ibrahim, bekas pimpinan MILF yang bertaraf komando. Beliaulah figura penting yang menjayakan rundingan damai dengan Kerajaan Filipina hingga berjaya mendapat autonomi untuk memerintah sendiri.

4. Kini, Kerajaan Islam paling Timur ini diberi kuasa untuk menentukan masa depan sendiri. Mampukah mereka bangkit menjadi bangsa berdaulat? Mampukah mereka mengembalikan aura Kesultanan Islam Sulu dan Kesultanan Islam Maguindanao yang gemilang?

5. Mereka saudara kita, berbahasa hampir seperti kita. Banyak aset sejarah Islam yang perlu digali dan dijejak di sini. Jika anda berkelapangan, ziarahlah Kerajaan Baharu Bangsamoro ini.

Ustaz Bilal Jailani
Pengurus Besar Yayasan Ikhlas


Bangladesh longgar sekatan sempena Aidiladha

DHAKA, 3 Zulhijjah 1442H, Selasa – Walaupun jangkitan baharu melonjak ke tahap tertinggi, kerajaan Bangladesh melonggarkan sekatan pergerakan sempena perayaan keagamaan kedua terbesar di negara itu.

Kabinet berkata, semua sekatan akan dilonggarkan di negara yang majoriti muslim berjumlah 169 juta orang mulai Khamis ini menjelang perayaan Aidiladha yang akan disambut pada 20 hingga 22 Julai tahun ini.

Kelonggaran sekatan itu akan menormalkan aktiviti ekonomi menjelang perayaan, katanya.

Kebiasaan menjelang perayaan Aidiladha, puluhan juta rakyat pulang ke kampung halaman mereka untuk menyambut perayaan itu.

Bangladesh mengetatkan sekatan pada awal bulan ini susulan kes dan kematian COVID-19 baharu meningkat.

Di bawah sekatan itu, rakyat hanya dibenarkan keluar daripada rumah untuk kes kecemasan dan membeli barang keperluan.

Bahkan pengangkutan awam, kedai serta pejabat ditutup.

Biarpun begitu, jangkitan terus meningkat, dengan hampir 14,000 orang disahkan positif pada Isnin – catatan harian baharu – menjadikan jumlah kes lebih daripada satu juta.

Angka kematian meningkat atas 16,600, namun pakar mengatakan jumlah sebenar boleh menjadi jauh lebih tinggi. – Agensi


Kabinet Bayangan langkah ke arah perkasa demokrasi negara

BANGI, 14 Rejab 1444H, Ahad — Menteri Perdagangan Dalam Negeri dan Kos Sara Hidup, Datuk Seri Salahuddin Ayub menyifatkan pembentukan Kabinet Bayangan akan memberikan peranan lebih berkesan apabila memiliki rakan seperjuangan daripada blok pembangkang.

Katanya, persidangan Parlimen akan datang bakal menyaksikan perbincangan sama ada Kabinet Bayangan yang dikenali sebagai Jawatankuasa Portfolio Ahli Parlimen Perikatan itu perlu diktiraf secara rasmi oleh kerajaan berlandaskan demokrasi matang.

“Memandangkan sudah ada Jawatankuasa Pilihan Khas Parlimen (PSC) menghimpunkan Ahli Parlimen daripada parti pemerintah dan pembangkang, ‘Kabinet Bayangan’ adalah langkah yang dialu-alukan ke arah memperkasa demokrasi di negara ini.

“Dalam mesyuarat Parlimen akan datang, akan ada mesyuarat rasmi dengan Ahli Parlimen Kerajaan dan Ahli Parlimen, sama ada kita patut mengiktiraf mereka secara rasmi.

“Saya sentiasa percaya bahawa Ahli Parlimen pembangkang harus menjadi sebahagian daripada PSC. Biar Ketua Whip membincangkannya dengan lebih lanjut,” katanya seperti dipetik portal tempatan, hari ini.

Menerusi Kabinet Bayangan itu, Perikatan Nasional (PN) mengumumkan Ahli Parlimen Hulu Terengganu, Datuk Rosol Wahid akan membayangi portfolio Salahuddin.

“Saya mengalu-alukan Datuk Rosol Wahid membayangi saya dan terbuka dengan pihak pembangkang.

“Lebih banyak penglibatan kerajaan dengan pembangkang dan rakyat adalah baik untuk kepentingan rakyat dan negara secara keseluruhannya,” kata Salahuddin lagi.

Beliau yang pernah menjadi ahli Parlimen pembangkang memberi gambaran mengenai keperluan mengenai pembentukan Kabinet Bayangan.

“Saya pernah jadi pembangkang sebelum ini, kemudian kerajaan kembali kepada pembangkang dan kembali kepada kerajaan semula.

“Saya faham kepentingan melibatkan pembangkang, ia akan membantu dalam urusan kementerian yang ada kaitan dengan kepentingan utama rakyat.

“Jadi, perlu ada perbincangan terbuka antara kita dan pembangkang kerana kita semua adalah wakil rakyat,” katanya.

Pada 2 Februari lalu, pembangkang melancarkan Kabinet Bayangannya dengan Pengerusi PN, Tan Sri Muhyiddin Yassin mengetuai barisan itu.


Hampir 90 peratus dari 31,000 hektar tanah wakaf tak dibangunkan

BANGI, 6 Rabiulawal 1442H, Jumaat – Sikap malas mengusahakan tanah pusaka keluarga hanya akan menyebabkan ekonomi umat Islam hilang di bumi sendiri.

Naib Presiden Barisan Jemaah Islamiah Se-Malaysia (BERJASA), Ustaz Mohd Hazizi Ab Rahman berkata, masih ada umat Islam yang tiada kesedaran menyelamatkan satu-satunya kekayaan sedia ada iaitu tanah.

“Ramai yang mengambil sikap malas untuk mengusahakan tanah warisan orang tua. Melakukan urusan pindah milik pun malas.

“Tanah berekar-ekar tanaman kelapa sawit dan getah terbiar, ibu bapa sudah tua, manakala anak-anak tak ada yang mahu mengusahakannya,” katanya dalam kenyataan, hari ini.

Ustaz Mohd Hazizi berkata, sekiranya ia diwakafkan, pewakaf hanya mahukan pahala akhirat dan pemegang amanah untuk menguruskannya pula tidak aktif dalam memastikan tanah itu boleh memberi manfaat kepada umat Islam.

Disebabkan itu, beliau berkata, hampir 90 peratus daripada tanah wakaf seluas 31,000 hektar tidak dibangunkan.

“Ini semua berlaku dalam keadaan umat Islam tiada kuasa ekonomi. Setiap hukum, ada hikmahnya. Pusaka disyariatkan agar keturunan tak ditinggalkan papa kedana.

“Bagaimana jika tanah pusaka sekangkang kera atau rumah sebuah mahu diagihkan pusakakan? Banyak kes, akhirnya dijual,” katanya.

Justeru, beliau menyarankan supaya sebaiknya aset kecil itu dijadikan wakaf keluarga yang boleh memberi manfaat kepada keturunan.

“… tetapi aset itu tidak boleh dijual, dihibah, dipusaka dan diwasiat. Bersyuralah keturunan tentang kaedah terbaik untuk dimanfaatkan bersama aset itu.

“Buatkan peraturan yang perlu bagi mengatur kaedah membuat keputusan. Didikan mengurus harta amat perlu diterapkan kepada anak-anak,” katanya.


SPR terima watikah pembubaran DUN Kedah

ALOR SETAR, 9 Zulhijjah 1444H, Rabu – Suruhanjaya Pilihan Raya (SPR) hari ini menerima watikah pembubaran Dewan Undangan Negeri (DUN) Kedah yang diserahkan Pejabat DUN dan Majlis Mesyuarat Kerajaan Kedah.

Watikah itu diterima Pengarah SPR Kedah, Aldrina@Mimi O.P. Andu yang diserahkan Setiausaha DUN Kedah, Mohamad Azlee Ahmad di Wisma Darul Aman, di sini.

DUN Kedah penggal ke-14 secara rasminya dibubarkan hari ini selaras dengan perkenan Sultan Kedah, Al-Aminul Karim Sultan Sallehuddin Sultan Badlishah pada Ahad lepas, sekali gus membuka laluan kepada Pilihan Raya Negeri (PRN) diadakan.

Terdahulu turut diadakan majlis penyerahan kenderaan rasmi EXCO Kedah yang diketuai Menteri Besar, Datuk Seri Muhammad Sanusi Md Nor kepada Majlis Mesyuarat Kerajaan Negeri yang diwakili Setiausaha Kerajaan Negeri, Datuk Seri Norizan Khazali.

Muhammad Sanusi ketika ditemui selepas majlis itu berkata penyerahan kenderaan rasmi oleh EXCO kerajaan negeri itu bagi mengelak pemimpin berkenaan dituduh menggunakan kenderaan rasmi kerajaan untuk program politik parti.

“Saya yakin semua ahli EXCO ada kereta masing-masing termasuk saya, kereta peribadi, walaupun selepas ini kita akan menjalankan lagi tanggungjawab EXCO, datang mesyuarat, pergi program, kita semua naik kereta sendiri, itu lebih baik, saya rasa selamat daripada (tuduhan),” katanya.

Muhammad Sanusi berkata, mulai hari ini, kerajaan interim atau ‘caretaker government’ akan menguruskan kerajaan negeri berlandaskan garis panduan yang ditetapkan oleh Penasihat Undang-undang Kerajaan Kedah.

“Perubahan tak banyak, hanya tinggal dasar-dasar baharu yang libatkan kewangan tidak boleh dibuat, mesyuarat exco masih berjalan untuk putuskan beberapa perkara penting dan rutin kerajaan, itu masih boleh dilaksanakan,” katanya.

Kedah antara enam negeri yang akan mengadakan PRN selain Negeri Sembilan, Selangor, Pulau Pinang, Kelantan dan Terengganu.

Negeri ini mempunyai 36 kerusi dengan kedudukan kerusi DUN Kedah sebelum pembubaran menyaksikan Perikatan Nasional memiliki 20 kerusi (PAS-14, Bersatu-6); Pakatan Harapan menguasai 10 kerusi (PKR-5, Amanah-3, DAP-2); Barisan Nasional menang dua kerusi (UMNO-2) dan Parti Pejuang Tanah Air (2).

Dua lagi kerusi kosong apabila Ahli Dewan Undangan Negeri (ADUN) Gurun daripada PKR Datuk Johari Abdul mengosongkan kerusinya pada 18 Dis tahun lepas yang kemudian dilantik sebagai Yang Dipertua Dewan Rakyat, manakala ADUN Belantek Datuk Mohd Isa Shafie pula meninggal dunia 14 Jun lepas. – Bernama


LGBT: Arab Saudi rampas mainan, pakaian berwarna pelangi

RIYADH, 16 Zulkaedah 1443H, Khamis – Pegawai Arab Saudi merampas mainan dan pakaian berwarna pelangi dari kedai-kedai di ibu negara sebagai sebahagian daripada tindakan keras terhadap homoseksual, lapor media kerajaan.

Laporan oleh saluran berita Al-Ekhbariya yang dikendalikan kerajaan menyatakan pegawai Kementerian Perdagangan mengeluarkan pelbagai barangan dari kedai sekitar Riyadh.

“Kami pantau barang yang bercanggah dengan akidah Islam dan moral awam dan mempromosikan warna homoseksual yang menyasarkan generasi muda,” kata seorang pegawai dari Kementerian Perdagangan.

Barangan yang disasarkan dalam serbuan baru-baru ini termasuk skirt, topi dan bekas pensel berwarna pelangi, kebanyakannya dihasilkan untuk kanak-kanak.

Serbuan dilakukan kerana Arab Saudi telah mengharamkan filem yang menggambarkan, atau merujuk kepada, minoriti seksual.

April lalu, kerajaan dilaporkan mengharamkan sekuel filem Doctor Strange kerana memasukkan watak LGBT+, menurut The Hollywood Reporter.

Pada 2020, Mahkamah Arab Saudi menjatuhkan hukuman penjara dan pengusiran terhadap warga Yaman kerana video dalam talian yang menyokong hak LGBT.

Penulis blog Yaman, Mohamed al-Bokari dijatuhi hukuman penjara 10 bulan pada 20 Julai dan denda 10,000 riyal Saudi ($2,700) atas tuduhan ‘melanggar moral awam dengan mempromosikan homoseksualiti dalam talian’ dan ‘meniru wanita’.

Pada 2016, seorang doktor Arab Saudi telah ditangkap oleh pihak berkuasa kerana mengibarkan bendera pelangi di atas rumahnya, tanpa menyedari bahawa ia melambangkan hak LGBTQ.

Menurut CNN Arabic, doktor itu membeli bendera secara dalam talian kerana anak-anaknya mendapati warna itu ‘cantik’.

Tindakan keras itu juga berlaku hanya sehari selepas pihak berkuasa di Syria merampas ratusan layang-layang kanak-kanak kerana ia ‘menggalakkan homoseksualiti’, mencetuskan kritikan daripada rakyat Syria, menurut laporan yang diterbitkan akhbar Al-Quds Al-Arabi yang berpangkalan di London. – Agensi


Pemimpin politik kini masih guna kaedah lapuk, tak matang ketika berkempen

BANGI,18 Rabiulakhir 1444H, Ahad – Kempen secara lapuk menggunakan agama, fitnah, serta mengaibkan pihak lawan sepatutnya tidak lagi dijadikan sebagai bahan ketika berkempen.

Malah, pendekatan berkenaan dilihat tidak rasional lagi dan sewajarnya pemimpin politik perlu bersikap matang bersesuaian keadaan semasa masyarakat di negara ini yang berpendidikan tinggi.

Luahan berkenaan disuarakan Felo Majlis Profesor Negara, Prof Emeritus Datuk Dr Teo Kok Seong yang melahirkan rasa kecewa kerana pemimpin politik hari ini masih berkempen menggunakan pendekatan yang lapuk.

“Mengata, mengaib, memfitnah antara pemimpin lawan, menggunakan agama untuk menakutkan pengundi, seolah-olah tidak ada air muka, tidak malu untuk membuat dosa terbuka.

“Saya percaya dan yakin rakyat Malaysia tidak suka politik sempit begini, lebih-lebih lagi pengundi muda,” katanya seperti dipetik MalaysiaGazette, hari ini.

Beliau pada masa sama mempersoalkan apa yang mahu ditonjolkan oleh pemimpin berkenaan sedangkan rakyat kini mengharapkan kestabilan politik, pengukuhan ekonomi serta mahu menjalani kehidupan yang harmoni.

Hakikatnya, rakyat sudah muak dengan politik yang tidak sihat dan kutuk-mengutuk yang tidak membawa kebaikan, tegas Kok Seong.

“Sejak selesai PRU14 sehingga hari ini kita sudah lihat banyak detik dan peristiwa yang merimaskan, meloyakan dan rakyat sebenarnya sudah penat dengan gelagat ahli politik yang merimaskan,” katanya.

Beliau yang merupakan Felo Utama Institut Kajian Etnik (KITA) Universiti Kebangsaan Malaysia (UKM) berkata, ahli-ahli politik perlu menjadikan pentas kempen pilihan raya sebagai platform untuk mengajak rakyat bersama-sama membangun dan membina negara.

Katanya lagi, dalam tempoh 14 hari ini, mereka sepatutnya mengajak rakyat berfikir menjadikan Malaysia kembali cemerlang di mata dunia.

“Bukan mengajak kami mendengar perkara-perkara negatif, yang akhirnya tidak membawa kebaikan kepada rakyat. Kalau sayangkan Malaysia, sayangkan rakyat berhentilah,” ujar beliau lagi.

Atas dasar itu, beliau menggesa supaya pemimpin-pemimpin utama parti untuk tidak mengajar pewaris mereka dengan budaya yang tidak sihat seperti yang ditonjolkan hari ini.

“Tak guna pun parti-parti politik membentuk gagasan atas apapun alasan, menampilkan pemimpin muda, melaung-laungkan demokrasi tapi tidak ada adab kerana yang tua tidak menunjukkan sikap baik.

“Cukuplah pelapis yang anda warisi pada hari ini, jangan lagi menambahnya,” tegas beliau lagi.


Bak kut teh: Berhenti beri cadangan mengarut

BANGI, 20 Zulkaedah 1444H, Jumaat – Pertubuhan Pribumi Perkasa Malaysia (Perkasa) menempelak kenyataan Ahli Parlimen Tebrau, Jimmy Puah Wee Tse yang mencadangkan mengangkat bak kut teh sebagai makanan kebangsaan.

Bak kut teh adalah hidangan sup tradisi tulang rusuk babi yang dimasak dalam herba tradisi yang popular di kalangan masyarakat Cina.

Ketua Penerangan Perkasa, Irwan Fahmi Ideris mempersoalkan sama ada Jimmy bersifat kurang ajar atau sengaja mengambil kesempatan ke atas kelemahan Perdana Menteri yang gagal mendapat majoriti mudah untuk membentuk kerajaan sehingga terpaksa bergabung dengan parti lawan (sebelum pilihanraya).

“Kamu adalah wakil rakyat, apabila sudah menjadi wakil rakyat ianya menjadi wakil kepada rakyat dan di tempat kamu bukan sahaja ada bangsa kamu tetapi saya percaya ada juga yang berbangsa Melayu.

“Kamu adalah wakil kepada semua bangsa di tempat kamu. Gaji kamu rakyat yang bayar,” katanya dalam satu kenyataan.

Atas dasar itu, Irwan berkata, Perkasa mengingatkan mana-mana Ahli Parlimen agar berhenti memberi cadangan mengarut dan seolah-olah tidak mempunyai ‘otak’, selain tidak menghormati agama Islam sebagai agama Persekutuan.

Sekiranya ada cadangan, ia perlulah munasabah dan boleh diterima oleh semua lapisan masyarakat apatah lagi bersabit dengan hukum-hakam sesuatu makanan.

“Kepada Ahli Parlimen Malaysia tolong belajar untuk menghormati umat Islam di negara ini. Inilah akibat daripada kerajaan yang lemah, sehingga banyak perkara sensitif tidak dapat ditangani dengan berhemah.

“Lagi sekali saya ingatkan kepada Ahli Parlimen Tebrau apakah parti kamu tidak mengajar kamu supaya menghormati agama kaum majoriti di negara ini?,”soalnya.

Selain itu, Irwan menggesa Kerajaan Madani bergerak dengan lebih profesional dan proaktif bagi menangani masalah yang dihadapi oleh rakyat seperti isu harga ayam.

“Dulu, bila harga ayam melambung, kerajaan gesa agar rakyat jangan makan ayam.

“Bila harga babi naik kerajaan kata akan bawa isu kenaikan harga babi ke mesyuarat Kabinet? Apakah turun naik harga babi kini menjadi masalah kepada kerajaan ketika ini berbanding dengan kehidupan rakyat ketika ini?

“Dan juga selesaikan isu rakyat Singapura yang mengisi minyak subsidi yang terpaksa ditanggung oleh seluruh rakyat Malaysia,” katanya.

Terdahulu, Jimmy mengajukan soalan pada sesi Dewan Rakyat mengenai usaha Kementerian Pelancongan, Seni dan Budaya memastikan makanan tradisi rakyat Malaysia seperti nasi lemak, bak kut teh, dan laksa diangkat martabat sebagai makanan kebangsaan.


3 anggota Hamas maut ditembak pada perarakan pengebumian di Lubnan

LUBNAN, 8 Jamadilawal 1443H, Isnin – Tiga anggota Pergerakan Perjuangan Islam Palestin (Hamas) maut, semalam ekoran tembakan ketika perarakan pengebumian salah seorang anggotanya di kem pelarian di selatan Lubnan, kata kumpulan itu.

Pegawai Hamas, Raafat al-Murra mendakwa, anggota daripada pergerakan Fatah ‘menembak ke arah perarakan pengebumian’ seorang warga Palestin yang terbunuh pada hari Jumaat dalam satu letupan di kem Burj al-Shemali, di luar bandar pelabuhan Tyre.

Enam orang turut cedera dalam kejadian tembakan itu.

Seorang penduduk kem memberitahu AFP pertempuran bersenjata berlaku selepas tembakan itu, dan kumpulan Fatah dan Hamas telah dikerahkan.

Bercakap kepada Reuters di Ramallah melalui telefon dari Beirut, Duta Palestin ke Lubnan, Ashraf Dabour menolak dakwaan Hamas.

“Ini adalah tindakan yang ditolak dan dikutuk… Jawatankuasa penyiasatan akan mendedahkan siapa yang berdiri di belakangnya.

“Kami telah menghubungi pemimpin Hamas dan menuntut mereka menunggu hasil siasatan,” kata Ashraf.

Secara rasmi, Lubnan menempatkan kira-kira 192,000 pelarian Palestin yang kebanyakannya tinggal di 12 kem di negara itu, menurut Agensi Bantuan dan Pekerjaan Pertubuhan Bangsa-Bangsa Bersatu (UNRWA).

Sebilangan puak Palestin bersenjata termasuk Hamas dan Fatah, memegang kawalan ke atas kem Palestin di negara itu.

Dengan persetujuan yang lama, tentera Lubnan tidak memasuki kem, meninggalkan keselamatan di dalam kem itu kepada kumpulan Palestin.

Anggota Hamas, Hamza Ibrahim Shahin meninggal dunia akibat kecederaan yang dialami apabila letupan besar menggegarkan kem itu pada malam Jumaat, mencederakan beberapa orang.

Hamas dalam satu kenyataan pada hari Sabtu berkata bahawa letupan itu disebabkan oleh kerosakan elektrik di gudang yang mengandungi silinder oksigen dan gas untuk pesakit coronavirus, serta detergen dan pembasmi kuman.

Hamas menafikan laporan media bahawa depot senjata milik kumpulan itu telah diletupkan. – Agensi


Najib tidak bertindak

KUALA LUMPUR, 7 Zulhijjah 1441H, Selasa – Bekas Perdana Menteri, Datuk Seri Najib Tun Razak sepatutnya mengambil tindakan memulangkan wang yang diketahui sumbernya bukanlah melalui derma dari Arab Saudi.

Hakim Mohd Nazlan Mohd Ghazali dalam penghakiman berkata, Najib sebaliknya tidak mengambil sebarang tindakan berhubung perkara berkenaan.

Beliau berkata, Ahli Parlimen Pekan itu juga sepatutnya mengetahui baki dalam akaunnya berdasarkan hujahan pembelaan bahawa ahli perniagaan Jho Low dan bekas Ketua Setiausaha Peribadinya, Allahyarham arwah Datuk Seri Azlin Alias, menguruskan akaunnya.


Motif Zahid ke konvensyen DAP meragukan

Oleh Athirah Huda Zalhe

BANGI, 27 Safar 1445H, Rabu – Kehadiran Presiden UMNO ke Konvensyen Kebangsaan DAP 2023 baru-baru ini, seolah-olah satu bentuk ‘sujud syukur’ Datuk Seri Ahmad Zahid Hamidi kerana DAP menerima parti Melayu itu untuk membentuk kerajaan campuran.

Bukan hanya dilihat canggung dan menjelikkan, Naib Presiden BERJASA, Ir Ts Muhammad Lukman Al-Hakim Mohamad turut meragui motif sebenar Ahmad Zahid apabila menghadiri konvensyen parti cauvinis berkenaan.

Beliau menyifatkan tindakan Ahmad Zahid meragukan kerana setelah berpuluh tahun UMNO memomokkan rakyat terhadap bahaya DAP disebabkan idea sekular, rasis dan ideologi ‘Malaysian Malaysia’ yang tidak berperlembagaan, hakikatnya beliau kini hadir dalam pertemuan terbesar parti utama Cina itu.

“Adakah beliau ingin mengucapkan terima kasih kepada DAP kerana membentuk kerajaan campuran yang akhirnya melepaskan beliau dari semua 47 pertuduhan rasuah, pecah amanah dan penggubahan wang haram?

“Nampaknya setelah dihukum rakyat dalam PRU15 dan PRN 2023, UMNO masih belum berani menolak presiden mereka yang ternyata menjadi satu beban besar kepada parti,” katanya kepada Ismaweb.net, hari ini.

Beliau berkata demikian mengulas kehadiran pimpinan UMNO yang diketuai Presidennya, Datuk Seri Ahmad Zahid Hamidi ke Konvensyen Kebangsaan DAP 2023, kelmarin.

Selain Ahmad Zahid yang dijemput sebagai tetamu kehormat di konvensyen berkenaan, turut hadir Setiausaha Agung Barisan Nasional (BN), Datuk Seri Zambry Abd Kadir dan Setiausaha Agung UMNO, Datuk Asyraf Wajdi Dusuki.

Berita berkaitan;


Wan Saiful didakwa 18 pertuduhan pengubahan wang haram RM5.59 juta

KUALA LUMPUR, 10 Rabiulakhir 1445H, Rabu – Bekas Ketua Penerangan Bersatu, Datuk Wan Saiful Wan Jan, yang sebelum ini didakwa atas kesalahan rasuah berhubung projek Jana Wibawa, sekali lagi dihadapkan ke Mahkamah Sesyen di sini, hari ini atas 18 pertuduhan pengubahan wang haram membabitkan RM5.59 juta, tahun lepas.

Wan Saiful, 48, yang bersut hitam, mengaku tidak bersalah selepas kesemua pertuduhan itu dibacakan secara berasingan di hadapan Hakim Suzana Hussin.

“Tidak mengaku salah dan mohon dibicarakan,” kata Ahli Parlimen Tasek Gelugor itu dalam keadaan tenang.

Wan Saiful berdepan 13 pertuduhan memindahkan wang hasil daripada aktiviti haram berjumlah RM1.6 juta dan lima pertuduhan menggunakan wang haram berjumlah RM3.9 juta.

Bagi pertuduhan pertama, Wan Saiful sebagai Pengarah Syarikat WA Advisory Group Sdn Bhd didakwa memindahkan wang hasil daripada aktiviti haram berjumlah RM78,800 daripada akaun CIMB Bank Berhad milik syarikat itu ke akaun Public Bank Berhad milik Syarikat Tagami Auto Enterprise Sdn Bhd sebagai bayaran bagi pembelian sebuah kereta jenis Ford Ranger.

Beliau juga didakwa atas 12 pertuduhan memindahkan wang hasil daripada aktiviti haram dari akaun CIMB Bank milik Syarikat WSA Advisory Group ke akaun CIMB Islamic Bank Berhad (RM291,564.96) dan Malayan Banking Berhad (RM49,000) milik tertuduh; Bank Rakyat milik Pertubuhan Penggerak Muafakat Bagan Seberang Perai Utara (RM36,550) dan RM180,000 dibayar kepada Majlis Sukan Negara Malaysia.

Wang hasil aktiviti haram itu turut dipindahkan ke akaun CIMB Islamic Bank Berhad milik PYI Global Trading (RM120,000) dan Jejak Global Enterprise (RM425,650); akaun Ambank Berhad milik Fokus Malaysia Studios (RM176,380); akaun Maybank Islamic Berhad milik Chin Kang Hardware Jitra (RM88,000); akaun CIMB Bank Berhad milik seorang lelaki (RM33,521); akaun Malayan Banking Berhad milik Syarikat Sinar Karangkraf Sdn Bhd (RM38,160); akaun Maybank Islamic Berhad milik Akademi Gagasan Minda Merdeka (RM100,000) dan akaun Hong Leong Bank milik Good Square Sdn Bhd (RM46,487.85).

Wan Saiful juga didakwa atas lima pertuduhan menggunakan wang hasil daripada aktiviti haram menerusi empat keping cek CIMB Bank Berhad, masing-masing bernilai RM2.3 juta dan RM530,471.46 milik syarikat tertuduh ke akaun CIMB Islamic Bank Berhad miliknya; sekeping cek bernilai RM400,000 dibayar kepada Syarikat Jendela Timur Consultant dan dua keping cek masing-masing bernilai RM300,000 dan RM400,000 dibayar kepada Duckling Managament & Services dan Fendi Dilif Resources.

Kesemua kesalahan itu didakwa dilakukan di Cawangan CIMB Bank Berhad Bukit Tunku di sini antara 12 Ogos dan 13 November 2022, mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA).

Seksyen itu memperuntukkan hukuman penjara maksimum 15 tahun dan denda lima kali ganda jumlah atau hasil aktiviti haram, atau peralatan kesalahan itu pada masa kesalahan itu dilakukan atau RM5 juta yang mana lebih tinggi, jika sabit kesalahan.

Timbalan Pendakwa Raya Farah Ezlin Yusop Khan mencadangkan supaya mahkamah mengguna pakai wang jaminan RM400,000 dengan seorang penjamin bagi kes predikat (rasuah) yang dihadapi Wan Saiful di Mahkamah Sesyen Jenayah 8.

Beliau berkata tertuduh sebelum ini turut dikenakan syarat tambahan iaitu pasport diserahkan kepada mahkamah dan melaporkan diri di pejabat Suruhanjaya Pencegahan Rasuah Malaysia (SPRM) dua bulan sekali.

“Oleh itu, pendakwaan mohon agar mahkamah ini mengguna pakai jaminan bagi kes predikat berserta syarat tambahan dan pihak kami juga mohon supaya kes di mahkamah ini dipindahkan ke Mahkamah Sesyen Jenayah 8 untuk dibicarakan bersama. Kes predikat ditetapkan untuk sebutan pada 1 Disember ini,” katanya dan menambah pihak pembelaan tidak membantah permohonan itu. – Bernama


‘Abang Bangla, Rohingya’ monopoli sektor padi hingga jadi tauke?

KUALA LUMPUR, 19 Rabiulakhir 1443H, Rabu – Siapa sangka kehadiran mereka sebelum ini hanya untuk mengisi peluang pekerjaan di sektor pembinaan, perladangan, perkilangan dan pembuatan.

Namun kini, warga asing terutama Bangladesh dan etnik Rohingya mampu bergelar ‘tauke’ dalam sektor padi dan beras di tujuh Kawasan Pembangunan Pertanian Bersepadu (IADA) di seluruh negara sejak beberapa tahun lalu.

Pendedahan berkenaan dibuat oleh Ketua Pengarah Pengawalan Padi dan Beras Kementerian Pertanian dan Industri Makanan (Mafi), Azman Mahmood selepas berjaya mengesan lebih 200 ‘petani import’ yang mengusahakan penanaman padi di negara ini.

Bermula dengan berkecimpung di dalam penanaman sayur seperti di Cameron Highlands, ‘abang Bangla dan Rohingya’ mula ‘menguasai’ jelapang padi negara dengan ada dalam kalangan mereka menjalani hidup mewah hasil aktiviti agronomi.

Rekod mendapati jumlah warga asing yang bekerja sebagai pesawah paling ramai adalah di IADA Barat Laut, Selangor seramai 116 orang, Perak dan Pulau Pinang (34 orang), Rompin (15), Seberang Perak (lapan), Rompin (lima) dan Ketara (Besut, Terengganu) seramai dua orang.

“Mereka ini terbabit dalam amalan agronomi termasuk aktiviti menuai, tapak semaian dan mekanisasi.

“Ada yang bermula dengan mengambil upah menabur benih, membaja dan meracun, mereka ini tidak bernaung di bawah mana-mana syarikat atau agensi, malah bebas melakukan apa-apa perkhidmatan.

“Ia adalah satu senario tidak sihat kepada pekerja tempatan kerana dalam tempoh beberapa tahun akan datang, tidak mustahil mereka akan menguasai sepenuhnya sawah padi kita,” katanya seperti dilapor Harian Metro.

Azman berkata, golongan itu dipercayai masuk ke negara ini untuk melakukan pekerjaan di sektor lain namun memilih berkecimpung di dalam industri padi dan beras disebabkan beberapa faktor.

Sebelum ini memang terdapat pemilik yang tidak mengusahakan sawah mengupah orang lain untuk penanaman, meracun dan sebagainya setiap kali musim padi, namun pembabitan warga Bangladesh dan etnik Rohingya kini seperti menjadi satu trend.

“Kita bimbang suatu hari nanti, mereka akan menjadi tauke sepenuhnya di dalam industri padi dan beras negara sedangkan ada yang tidak memiliki dokumen perjalanan sah.

“Mafi dalam usaha untuk meningkatkan pendapatan petani dengan pelbagai inisiatif terkini seperti pengenalan Smart Sawah Berskala Besar (SBB) dan pelbagai lagi.

“Di satu sudut lain, kita juga menumpukan kepada pengawalan jualan benih padi sah bagi memastikan kualiti benih untuk hasil yang optimum.

“Tetapi jika ini (kehadiran pesawah warga asing) tidak dibendung, sudah pasti petani tempatan tidak akan mendapat manfaat sewajarnya dan lama-kelamaan mereka pula memonopoli industri padi secara perlahan-lahan,” katanya.

Tegas Azman, maklumat setakat ini mendapati, warga asing berkenaan menyewa sawah terbabit pada harga RM6,000 sehektar, melebihi apa yang ditawarkan petani tempatan.

Katanya, pihaknya tidak menolak kemungkinan lebih ramai lagi pekerja asing yang aktif di dalam industri terbabit berdasarkan senario semasa.

“Justeru kita akan berbincang dengan beberapa pihak berkaitan bagi mencari jalan penyelesaian terbaik bagi mengatasi masalah ini demi masa depan industri padi dan beras negara yang lebih baik.

“Kita akan bawa isu ini kepada pihak berwajib yang terbabit seperti Jabatan Imigresen Malaysia (JIM) untuk menyiasat dokumen perjalanan atau permit yang digunakan,” katanya.


7 tahanan Palestin di penjara Israel nekad teruskan mogok lapar

TEBING BARAT, 24 Rabiulawal 1443H, Ahad – Kira-kira tujuh tahanan Palestin di penjara Israel nekad meneruskan mogok lapar sebagai tanda protes di atas penahanan mereka yang tidak adil tanpa perbicaraan.

Sehingga kini – peserta mogok paling lama – Kayed al-Fasfous mahu meneruskan mogok walaupun keadaan kesihatan semakin merosot ketika memasuki hari ke-109.

Selain itu, turut terlibat adalah Miqdad Qawasmeh yang memasuki hari ke-102 mogok diikuti Ala Aaraj (84), Jashem Abu Hawwash (75), Shadi Abu-Akr hari (68), Ayyad Hureimi (39) dan Lo’ai al-Ashqar genap dua minggu.

Kayed dan Miqdad sehingga kini masih ditahan di hospital berikutan masalah dehidrasi yang serius.

Kesemua mereka menuntut untuk menamatkan penahanan pentadbiran yang dikenakan tanpa perbicaraan.

14 Oktober lalu, Mahkamah Tinggi Israel telah membekukan penahanan pentadbiran ke atas Kayed yang kini dirawat di Pusat Perubatan Barzilai berikutan keadaan kesihatan kritikal.

Bagaimanapun, Jumaat lalu, mahkamah meneruskan penahanan berkenaan walaupun keadaan kesihatan semakin merosot.

Dasar penahanan pentadbiran membolehkan pasukan tentera Zionis menahan rakyat Palestin selama-lamanya berdasarkan maklumat rahsia tanpa dibicarakan.

Pertubuhan Bangsa-Bangsa bersatu (PBB) minggu lalu melahirkan rasa bimbang dengan keadaan peserta mogok, dan menggesa mereka dibebaskan atau membuat pendakwaan tahanan atau menamatkan sepenuhnya dasar penahanan pentadbiran yang menyalahi undang-undang. – Agensi


Tebing Barat bakal ‘meletup’ jika tiada penyelesaian segera

TEBING BARAT, 25 Jamadilawal 1443H, Khamis – Kawasan Tebing Barat bakal ‘meletup’ sekiranya tiada penyelesaian segera konflik politik antara Palestin-Israel, kata Presiden Palestin, Mahmoud Abbas.

Amaran tegas itu dikeluarkan kepada Menteri Pertahanan Israel, Benny Gantz ketika mengadakan pertemuan yang jarang berlaku, semalam.

Mahmoud mengetuai delegasi buat pertama kali ke negara haram itu sejak 2010, ketika mengadakan pertemuan dengan Benny di kediamannya, Rosh HaAyin.

Negara haram Israel kemudian memperkenalkan pakej yang disifatkan sebagai langkah penyelesaian kedua-dua negara.

Pakej berkenaan termasuklah bayaran sebanyak AS$32 juta sebagai pendahuluan daripada cukai yang dikutip oleh Israel dan 600 permit tambahan kemasukan rakyat Palestin ke negara itu bagi tujuan perniagaan dalam sektor pertanian.

Bagaimanapun perbincangan mereka lebih memberi tumpuan kepada isu politik, kata Menteri Hal Ehwal Awam Palestin, Hussein Al-Sheikh kepada Arab News.

“Presiden Mahmoud menjelaskan pihaknya kini memberi peluang terakhir sebelum bertindak tanpa formula politik,” katanya.

“Apa yang kami katakan juga adalah apa yang pernah Amerika Syarikat (AS) memberitahu Israel.

“Tanpa proses politik yang sempurna, meletakkan semua usaha berdepan kegagalan termasuk dalam rancangan ekonomi dan keselamatan,” katanya.

Sementara itu, Pensyarah Sains Politik Universiti Birzeir, Ali Jarbawi berkata, negara haram itu tidak bertanggungjawab dengan apa yang telah berlaku kepada rakyat Palestin berikutan perpaduan dalam pentadbirannya sendiri goyah. – Agensi


Tahanan wanita Palestin kritikal, penjara Israel sengaja biar tanpa rawatan

RAMALLAH, 7 Safar 1444H, Ahad – Tahanan wanita Palestin dikejarkan ke hospital hari ini berikutan keadaan kesihatan yang merosot akibat kecuaian pihak penjara negara haram Israel terhadapnya.

Persatuan Tahanan Palestin (PPS) berkata, Dina Jaradar terpaksa dipindahkan dari Penjara Damon berhampiran Haifa ke Pusat Kesihatan Ramban kerana kesihatannya yang memerlukan penyingkiran cecair di bahagian otak.

Situasinya semakin kritikal disebabkan pihak penjara tidak menyediakan rawatan kepada Dina sepanjang 15 hari disoal siasat di Pusat Soal siasat Al-Jalama pada bulan lalu, walaupun berulang kali memohon rawatan berkenaan.

Dian yang merupakan mahasiswa Universiti Al-Quds dan penduduk di Jenin,Tebing Barat ditahan oleh tentera rejim Zionis dalam serbuan di kediaman keluarganya pada 7 Ogos lalu.

Daripada 4,500 pejuang kemerdekaan Palestin yang dipenjarakan kira-kira 32 daripadanya adalah wanita dan kesemua mereka kini diletak di Penjara Damon, kata PPS. – Agensi